Haily terima projek daripada Mah Sing bernilai RM17.5 juta
Oleh KOSMO!

7 September 2022, 6:40 pm
PETALING JAYA – Haily Group Berhad (Haily) telah memenangi kontrak kedua bernilai RM17.5 juta daripada Mah Sing Group Bhd. (Mah Sing) dalam masa kurang setahun untuk membina 108 kediaman bertanah bagi perbandaran intergrasi terbesarnya di Gerbang Timur Iskandar Malaysia.
Kontrak baharu ini menandakan keyakinan pemaju utama seperti Mah Sing terhadap kualiti kerja Kumpulan dan rekod prestasi yang terbukti.
Haily melalui anak syarikatnya, Haily Construction Sdn. Bhd. telah menerima Surat Anugerah (LoA) daripada Meridin East Sdn. Bhd., anak syarikat milik penuh Mah Sing untuk projek pembinaan  108 unit rumah teres dua tingkat di Plentong, Johor.
Projek pembinaan itu akan mengambil masa selama 16 bulan.
Pengasas dan Pengarah Eksekutif Haily, See Tin Hai berkata, ini adalah satu pencapaian bagi Kumpulan kerana pihaknya kini memberi tumpuan terhadap usaha mengukuhkan status Kumpulan  untuk berada di barisan hadapan kontraktor terkemuka Johor.
“Pencapaian ini sejajar dengan pertumbuhan masa depan kami untuk mengukuhkan lagi kedudukan kami dalam industri pembinaan, ”katanya dalam kenyataan yang dikeluarkan.

Melangkah ke hadapan, Kumpulan menjangkakan prestasinya akan didorong oleh projek
pembinaan sedia ada yang sedang berjalan serta projek pembinaan baharu yang dijangka akan
diperoleh.
Haily berpendapat bahawa keputusan kewangannya untuk tahun berakhir 31 Disember 2022 akan kekal menggalakkan.
“Dengan pemerolehan pekerjaan terkini, buku pesanan kami terdiri daripada 24 projek yang
sedang berjalan dengan jumlah nilai kontrak RM578.12 juta, yang dijangka siap secara
berperingkat antara 2022 dan 2024,” tambahnya. -KOSMO! ONLINE


Bayi dilahirkan dari embrio beku lebih berisiko menghidap kanser
Oleh KOSMO!

7 September 2022, 7:30 pm
STOCKHOLM, SWEDEN – Kanak-kanak yang dilahirkan daripada embrio yang disimpan di dalam ruang sejuk beku berisiko tinggi menghidap kanser, lapor portal berita MailOnline semalam.
Penyelidik dari Universiti Gothenberg di Sweden mendapati bahawa kanak-kanak yang dilahirkan daripada embrio beku mengalami peningkatan risiko untuk mendapat leukimia dan kanser yang berkaitan dengan saraf pusat.
Risiko tersebut tidak ditemui dalam kalangan kanak-kanak yang dilahirkan melalui bantuan kaedah persenyawaan lain.
Menerusi kajian tersebut yang diterbitkan dalam jurnal PLOS Medicine pada minggu lepas, penyelidik mengumpulkan data daripada 7.9 juta kanak-kanak di empat negara Scandinavia iaitu Denmark, Finland, Norway dan Sweden.
Daripada populasi itu, 172,000 dilahirkan menggunakan Teknologi Pembiakan Berbantu (ART) dan 22,630 berasal dari embrio beku. Secara purata, 2.07 daripada setiap 1,000 kanak-kanak yang dilahirkan melalui kaedah bantuan didapati menghidap kanser.
Bagi kanak-kanak yang dilahirkan daripada embrio segar yang membentuk majoriti kehamilan persenyawaan in-vitro (IVF), mereka berkemungkinan kurang mendapat kanser. Penyelidik mendapati bahawa 1.97 daripada setiap 1,000 menghidap penyakit ini.

Mereka yang dilahirkan daripada embrio beku paling berisiko dengan 2.12 daripada setiap 1,000 yang didiagnosis.
Kelahiran daripada embrio beku agak jarang berlaku dan membentuk sebahagian kecil daripada keseluruhan bayi yang dilahirkan menggunakan ART, mengakibatkan terdapat sedikit data populasi yang tersedia untuk mereka. – Agensi


Tauke rugi RM11 juta emas lesap ketika penerbangan
Oleh KOSMO!

7 September 2022, 6:30 pm
ISLAMABAD – Bagasi milik seorang tauke emas dari Pakistan yang mengandungi barangan berharga tersebut yang bernilai AS$2.5 juta (RM11.26 juta) dilaporkan dicuri semasa menaiki penerbangan dari Dubai ke Karachi, lapor laman berita Wion News semalam.
Menurut akhbar Express Tribune, Mohammad Moonis, kehilangan 1.5 kilogram (kg) emas semasa penerbangannya pada petang Ahad lalu.
Emas itu tidak ditemui walaupun kru penerbangan berusaha keras mencarinya sebaik sahaja pesawat mendarat di Karachi.
Mohammad mendakwa, semasa dalam perjalanan, 1.5 kg emas hilang dari beg pakaian yang ditempatkan di dalam kabin pesawat sebelum memaklumkan kepada kru kabin mengenainya.
Pasukan Keselamatan Lapangan Terbang (ASF) menggeledah sepenuhnya setiap penumpang selepas mendarat, namun gagal menemui emas-emas tersebut.
Mohammad sebelum itu telah mendedahkan kepada pegawai kastam berkenaan hasratnya untuk membawa emas ke Pakistan selain secara sah membawa balik barangan berharga itu. – Agensi


Empat ahli sindiket edar dadah ditahan
Oleh SITI NUR MAS ERAH AMRAN

7 September 2022, 8:00 pm
NIBONG TEBAL – Empat suspek terdiri dua pasangan lelaki dan wanita yang disyaki terlibat dalam sindiket pengedaran dadah jenis heroin dan syabu ditahan dalam serbuan sekitar Seberang Perai, di sini Jumaat lalu.
Tangkapan suspek pertama dan kedua membabitkan lelaki dan wanita tempatan yang berusia 33 tahun itu dilakukan di sebuah rumah di Taman Halaman Indah di Jawi.
Menerusi tangkapan itu, Jabatan Siasatan Jenayah Narkotik Ibu Pejabat Polis Seberang Perai Selatan (IPD SPS) berjaya merampas dua bungkusan dadah jenis heroin seberat 909 gram bernilai RM10,000 bersama tiga peket syabu seberat dua gram bernilai RM200.
Ketua Polis Daerah Seberang Perai Selatan, Superintendan Lee Chong Chern berkata, hasil soal siasat, polis kemudian menyerbu sebuah lagi kediaman di Kondominium Cassia di Butterworth sekali gus menahan satu pasangan berusia 51 dan 29 tahun.
“Dalam serbuan tersebut, kita menemui tujuh ketulan ganja mampat seberat kira-kira 6.91 kilogram yang dianggarkan bernilai RM17,500.
“Selain itu, satu peket dadah syabu seberat 0.2 gram bernilai RM20 turut dirampas manakala sebuah kenderaan turut disita menjadikan nilai sitaan keseluruhan bernilai RM77,720,” katanya ketika ditemui di sini petang tadi.

Mengulas lanjut, beliau berkata, sindiket terbabit dipercayai aktif sejak awal tahun ini untuk bekalan pasaran tempatan.
“Semakan mendapati kesemua suspek memiliki rekod lampau berkaitan jenayah serta dadah. Hasil ujian saringan awal urin endapati keempat-empatnya positif dadah jenis amphetamine, methamphetamine dan tetrahydrocannabinol (THC).
“Kesemua suspek direman selama tujuh hari dan kes disiasat mengikut Seksyen 39B Akta Dadah Berbahaya 1952,” ujarnya. – KOSMO! ONLINE


Dawid Mocke dan Danielle Mackenzie menang peringkat pertama POPIC 2022
Oleh ABDUL RASHID ABDUL RAHMAN

7 September 2022, 5:20 pm
ROMPIN – Dawid Mocke yang merupakan juara dunia empat kali terus membuktikan kehebatannya apabila memenangi peringkat pertama kategori utama dalam Pahang Ocean Paddle International Challenge (POPIC) 2022 di sini hari ini.
Bersaing dalam kategori Open International Single Ocean Race yang menawarkan hadiah wang tunai RM15,000 untuk juara keseluruhan, jaguh dari Afrika Selatan itu menamatkan perlumbaan sejauh 14 kilometer di Pantai Hiburan di sini dengan masa satu jam 18 saat.
Perlumbaan peringkat pertama hari ini berlangsung dalam cuaca nyaman, dengan keadaan agak mendung dan kadangkala hujan renyai. Keadaan laut yang tenang juga membantu pelumba untuk mendayung laju, terutama Mocke yang mencatat kelajuan lima kilometer sejam.
Bagaimanapun, Mocke perlu berwaspada dengan peserta di belakangnya yang hanya berada kira-kira satu saat iaitu Jenkinson Kent dari Australia yang mencatat masa satu jam 19 saat diikuti rakan senegaranya yang juga bekas naib juara dunia bawah 23 MacKenzie Hynard dengan masa satu jam satu minit 37 saat.
Mocke berkata dia akan terus berusaha mengekalkan prestasi terbaik dalam perlumbaan peringkat seterusnya.
“Saya ingin mengucapkan tahniah kepada semua peserta yang menunjukkan kesungguhan dalam perlumbaan yang masih baharu bagi mereka.

“Sentiasa sahaja ada seorang Aussie (peserta dari Australia) yang menjadi pencabar kuat, apa yang boleh saya katakan ialah saya akan cuba memegang kedudukan pendahulu selama yang boleh,”katanya dalam sidang akhbar selepas perlumbaan.
Sementara itu juara dunia 2019 Danielle MacKenzie menepati jangkaan apabila menguasai acara wanita selepas menamatkan perlumbaan dengan masa satu jam enam minit dan 40 saat.
Jaguh dari New Zealand yang mencatat purata kelajuan dayungan 4.5 kilometer sejam, melintasi garisan penamat dengan berada 13 minit di hadapan pemenang tempat kedua Irin Neegree dari Thailand yang menghabiskan perlumbaan dalam masa satu jam 19 minit dan 10 saat.
Namun, peserta Malaysia Aimi Ayumi Azwan mencipta kejutan dalam acara utama ini apabila menduduki tempat ketiga dalam acara wanita dengan catatan masa satu jam 19 minit dan 24 saat.
MacKenzie berkata, seperti dalam perlawanan sebelum ini dia sentiasa mengekalkan kayuhan daripada awal dalam usaha mengejar kejuaraan.
“Inilah cara kami berlumba di Australia dan New Zealand, laju dari awal dan mengekalkan rentak. Cabaran hari ini ialah kehadiran angin dari hadapan tetapi secara keseluruhannya saya gembira untuk hari ini,”katanya.
Dalam pada itu Aimi Ayuni berkata, dia tidak menjangka untuk mencipta kejayaan yang dilihat sesuatu yang memberangsangkan bagi peserta negara hari ini.
“Ini kali pertama saya menyertai perlumbaan seperti ini jadi saya tidak meletakkan sebarang sasaran. Saya hanya mendayung tanpa memikirkan apa-apa tetapi apabila melihat saya sudah dekat dengan Irin saya jadi semakin bersemangat.
“Saya fikir kelebihan saya hari ini ialah kerana saya tidak berhenti untuk minum. Untuk perlumbaan esok, saya akan cuba meninggalkan Irin lebih awal supaya dia tidak boleh duckling atau mencuri ombak daripada saya,”katanya.
POPIC 2022, yang pertama kali dianjurkan di negara ini, akan berlangsung sebanyak lima peringkat yang mana Pantai Hiburan di sini menjadi lokasi peringkat pertama.
Peringkat kedua esok akan berlangsung di Pantai Legenda, Pekan manakala tiga peringkat terakhir bertempat di Kuantan melibatkan Pantai Balok, Pantai Cherating dan berakhir di Pantai Teluk Cempedak. – KOSMO! ONLINE


Kerajaan NS mohon kebenaran Selangor hantar sisa pepejal ke Sepang
Oleh ZAKKINA WATI AHMAD TARMIZI

7 September 2022, 5:39 pm
SEREMBAN – Kerajaan Negeri Sembilan memohon pertimbangan kerajaan Negeri Selangor bagi menghantar sisa pepejal dari negeri ini ke Tapak Pelupusan Sepang.
Ia berikutan penutupan Tapak Pelupusan Ladang Tanah Merah (LTM) di Port Dickson sejak 29 Ogos lepas.
Menteri Besar, Datuk Seri Aminuddin Harun berkata, perbincangan dengan kerajaan Negeri Selangor telah diadakan dan beliau berharap kebenaran itu dapat diperoleh dalam masa terdekat.
“Kerajaan Negeri Sembilan hari ini memohon pertimbangan negeri Selangor bagi membantu kami untuk menghantar sisa buangan ke Sepang.
“Hal ini kerana, untuk (menghantar sisa pepejal) ke Tapak Pelupusan Ulu Maasop, Senaling di Kuala Pilah dan Tapak Pelupusan Sungai Muntoh, Jelebu agak sukar.
“Ini kerana ia berada di kawasan tinggi tambahan dengan bilangan yang besar (sisa pepejal). Penduduk di kawasan sekitar juga tidak berpuas hati,” katanya.

Beliau berkata demikian kepada pemberita dalam sidang akhbar selepas mempengerusikan Mesyuarat Mingguan Exco di Wisma Negeri di sini hari ini.
Semalam, Pengerusi Jawatankuasa Bertindak Kesejahteraan Bandar, Perumahan, Kerajaan Tempatan dan Kampung Baru Negeri Sembilan, Teo Kok Seong memaklumkan, operasi Tapak Pelupusan LTM di Jimah, Port Dickson terpaksa dihentikan bermula 29 Ogos lalu susulan kolam takungan sisa pepejal di situ pecah sehingga menjejaskan jadual kutipan sampah di tiga buah daerah.
Arahan penutupan itu dikeluarkan oleh Jabatan Alam Sekitar (JAS) Negeri Sembilan di bawah Seksyen 31 dan 37 Akta Kualiti Alam Sekeliling 1974 kepada operator tapak pelupusan berkenaan.
Sementara itu, dalam perkembangan lain, Aminuddin meminta pihak Majlis Perbandaran Port Dickson (MPPD) dapat memperketatkan pelesenan dan peraturan dalam aktiviti air di pantai-pantai peranginan di daerah itu.
Ia susulan berlakunya insiden melibatkan sebuah bot yang sedang menarik penumpang menaiki tiub air ‘Great Big Marble’ yang dilanggar sebuah bot lain dari arah bertentangan secara tiba-tiba di Telok Kemang dengan video kejadian itu turut tular di media sosial. – KOSMO! ONLINE


Masih ramai tak carum SKSPS di Johor – Perkeso
Oleh MOHAMAD FAIZAL HASHIM

7 September 2022, 5:14 pm
JOHOR BAHRU – Kesedaran awam di negeri ini mengenai kepentingan mencarum dengan Pertubuhan Keselamatan Sosial (Perkeso) dibawah Skim Keselamatan Sosial Pekerjaan Sendiri (SKSPS) masih rendah.
Pengarah Perkeso Johor, Tong Sing Chuang berkata, ia hanya melibatkan 13 peratus pekerja yang bekerja sendiri di negeri ini iaitu kira-kira 34,806 individu.
Beliau berkata, jumlah itu masih rendah jika dibandingkan dengan jumlah 267,500 pekerja yang bekerja sendiri di Johor.
Katanya, beliau berharap jumlah kadar peratusan pencarum bagi skim tersebut akan melonjak selepas ini.
“Pada tahun ini, kita sasarkan lagi 10 peratus iaitu 31,000 pekerja sendiri akan mencarum dibawah SKSPS.
“Sehingga bulan lalu, terdapat 18,788 individu bekerja sendiri berdaftar dibawah SKSPS. Bagi tempoh yang sama, 158 kes diterima membabitkan jumlah bayaran faedah bernilai RM210,201,”katanya.

Beliau berkata demikian ketika ditemui selepas Taklimat SKSPS bagi pengamal media yang bekerja sendiri di Bangunan Perkeso Johor di sini hari ini.
Sing Chuang berkata, SKSPS perlu diberi pendedahan yang menyeluruh untuk memastikan lebih ramai individu yang bekerja sendiri mendaftar dengan skim berkenaan.
“Saya rasa skim ini perlu diwar-warkan kerana masih ramai lagi tidak faham. Caruman dibawah skim ini sangat minima iaitu RM13.10 hingga RM49.40 sebulan mengikut kategori, namun manfaatnya sangat besar.
“Penghantar makanan antara pekerja sendiri yang berisiko tinggi, jika mencarum mereka dapat perlindungan.
“Sekiranya meninggal dunia semasa bertugas, waris akan dapat pencen setiap bulan seumur hidup, termasuk anak sehingga berusia 21 tahun,” ujarnya. – KOSMO! ONLINE


Mahkamah: Pendakwaan tutup kes pindaan laporan audit 1MDB
Oleh NUZULSHAM SHAMSUDDIN

7 September 2022, 5:10 pm
KUALA LUMPUR – Selepas tiga tahun berlangsung prosiding, pendakwaan menutup kes pindaan Laporan Akhir Pengauditan 1Malaysia Development Berhad (1MDB) dihadapi Datuk Seri Najib Tun Razak dan bekas Ketua Pegawai Eksekutif (CEO) 1MDB, Arul Kanda Kandasamy.
Dalam prosiding hari ini Timbalan Pendakwa Raya Kanan Datuk Seri Gopal Sri Ram yang mengetuai barisan pasukan pendakwaan, memaklumkan Hakim Mahkamah Tinggi Mohamed Zaini Mazlan bahawa pihaknya menawarkan 18 saksi kepada peguam pembelaan.
“Kami dengan ini menutup kes pendakwaan dan menawarkan 18 saksi kepada pembelaan,” katanya.
Mahkamah kemudian menetapkan pada 7 Oktober ini bagi kedua-dua pihak memfailkan hujahan bertulis dan hujahan balasan pada 14 Oktober serta pendengaran hujahan pula ditetapkan pada 28 Oktober.
Antara saksi pembelaan yang ditawarkan pendakwaan ialah bekas pengerusi Jawatankuasa Kira Kira Wang Negara, Datuk Nur Jazlan Mohamed dan Bekas Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Dzulkifli Ahmad.
Perbicaraan kes pindaan laporan audit yang yang memakan masa selama 43 hari bermula pada 18 November 2019, telah mendengar keterangan seramai 16 saksi pendakwaan.

Antara saksi pendakwaan itu ialah bekas Ketua Setiausaha Negara (KSN), Allahyarham Tan Sri Dr Ali Hamsa; bekas Ketua Audit Negara, Tan Sri Ambrin Buang dan Tan Sri Dr. Madinah Mohamad; serta Shahrol Azral.
Mengikut pertuduhan Najib, 68, didakwa menggunakan kedudukannya untuk mengarahkan pindaan dibuat terhadap laporan akhir audit 1MDB yang dimuktamadkan Ketua Audit Negara, sebelum laporan itu ‘sekali lagi dimuktamadkan’ dan dibentang di hadapan PAC bagi mengelak sebarang tindakan diambil terhadap beliau.
Arul Kanda, 45, pula didakwa bersubahat dengan Najib dalam membuat pindaan bagi melindungi Ahli Parlimen Pekan itu daripada tindakan tatatertib, sivil atau jenayah berkaitan 1MDB. – KOSMO! ONLINE


Mahkamah: Pegawai bank sahkan deposit cek pembelian kereta
Oleh NORLIZAH ABAS

7 September 2022, 6:02 pm
KUALA LUMPUR – Mahkamah Tinggi di sini hari ini diberitahu, cek berjumlah RM118,485 telah didepositkan ke dalam akaun Public Bank atas nama sebuah syarikat kereta, Sutera Auto Sdn. Bhd.
Pengurus Perkhidmatan Perbankan, Seah Yeow Hwee, 59, berkata, wang dimasukkan ke dalam akaun Public Bank pada 27 Disember 2013 berdasarkan salinan penyata bank.
Pada prosiding sebelum ini, Eksekutif Akaun Sutera Auto Sdn. Bhd., Rozana Khalid memberitahu, Tan Sri Shahrir Ab. Samad membuat pembayaran penuh bagi pembelian sebuah kereta Honda Civic Hibrid bernilai RM118,485 menggunakan sekeping cek.
Dalam pernyataan pembukaan, pihak pendakwaan akan membuktikan bekas pengerusi Felda itu terlibat secara langsung dengan aktiviti pengubahan wang haram apabila memperoleh wang berjumlah RM1 juta daripada Datuk Seri Najib Tun Razak.
Wang RM1 juta itu kemudian dimasukkan ke dalam akaun bank Public Islamic miliknya melalui cek bertarikh 27 November 2013.
Yeow Hwee yang juga Pengurus Perkhidmatan Perbankan Public Bank Berhad Cawangan Taman Sentosa, Johor Bahru berkata, cek didepositkan ke dalam akaun bank berdasarkan cop pada bahagian belakang cek.

Beliau berkata demikian ketika membacakan pernyataan saksi pada perbicaraan kes Shahrir yang juga bekas Ahli Parlimen Johor Bahru atas pertuduhan gagal mengisytiharkan kepada Lembaga Hasil Dalam Negeri (LHDN) wang RM1 juta yang diterima daripada bekas Perdana Menteri.
Sementara itu, Yeow Hwee yang telah berkhidmat di Public Bank Berhad selama 38 tahun, bersetuju dengan peguam Syahrul Syazwan Salehin yang mewakili Shahrir bahawa transaksi RM118,485 berlaku tanpa sebarang masalah.
Timbalan Pendakwa Raya Mohd. ‘Afif Ali kemudian meminta saksi itu menjelaskan apa yang dimaksudkannya tentang tiada masalah dengan transaksi tersebut.
“Sebagai pegawai bank kita kena tahu nilai produk. Syarikat ini (Sutera Auto) adalah syarikat kereta, sebagai pegawai bank kita kena tahu harga kereta, walaupun kita bukan profesional.
“Kalau nilai kereta lebih RM100,000 sebuah, ia munasabah, kalau alih-alih harganya lebih tinggi, kami akan minta dokumen,” ujarnya.
Pada prosiding itu, seorang lagi peguam yang mewakili Shahrir, Datuk Syed Faisal Al-Edros Syed Abdullah Al-Edros memohon pihak pendakwaan menyediakan pernyataan saksi-saksi yang bakal dipanggil dan diserahkan kepada pihak pembelaan sebelum perbicaraan.
“Kami juga mohon agar lebih ramai saksi dapat dipanggil (pada hari perbicaraan) supaya proses (perbicaraan) dapat disegerakan,” katanya.
Hakim Datuk Muhammad Jamil Hussin kemudian berkata pihak pendakwaan perlu mengambil maklum perkara-perkara yang dibangkitkan oleh pihak pembelaan.
Mohd ‘Afif bangun dan berkata pihaknya mengambil maklum perkara itu dan akan memanggil enam lagi saksi untuk memberi keterangan yang mana tiga daripadanya adalah saksi penting.
Perbicaraan bersambung lagi 3 Oktober ini. – KOSMO! ONLINE


Kes ditipu scammer RM2.04 juta di Kuala Selangor
Oleh MOHAMAD NAUFAL MOHAMAD IDRIS

7 September 2022, 5:10 pm
KUALA SELANGOR – Nilai kerugian kes penipuan dalam talian yang melibatkan scammer di daerah Kuala Selangor berjumlah RM2.04 juta dalam tempoh bermula 1 Januari sehingga 31 Ogos tahun ini.
Ketua Polis Daerah Kuala Selangor, Superitendan Ramli Kasa berkata, hal itu amat membimbangkan apabila trend jenayah ini dilihat sama, seperti pada tahun lalu.
“Sepanjang tahun lalu iaitu dari Januari sehingga Disember, nilai kerugian bagi kes ini berjumlah RM6.4 juta yang melibatkan 149 kes.
“Pada tahun ini, kami telah menerima 72 laporan polis berhubung kes ini,” katanya dalam satu sidang akhbar di Ibu Pejabat Polis Daerah (IPD) Kuala Selangor, di sini, hari ini.
Kes terbaru katanya melibatkan seorang pesara kerajaan yang berumur 65 tahun ditipu sekumpulan scammer di rumahnya di Jeram di sini dua minggu lalu.
Menurutnya, salah seorang ahli kumpulan itu yang menyamar sebagai anggota polis menghubungi mangsa dan mengatakan anak mangsa telah ditahan anggota polis.

“Suspek meminta mangsa membayar wang sebanyak RM10,000 sebagai duit pampasan bagi melepaskan anak mangsa daripada tahanan polis.
“Tanpa berfikir panjang akibat panik, mangsa telah membayar wang pampasan itu, dengan memasukkan wang tunai berjumlah RM10,000 ke dalam akaun bank yang diberikan pihak scammer, melalui mesin deposit wang (CDM) pada hari sama,” ujarnya.
Ramli berkata, mangsa menyedari dia ditipu setelah membuat panggilan telefon terhadap anaknya yang kononnya ditahan, namun anaknya menyatakan dia tidak ditahan polis seperti yang didakwa scammer. -KOSMO! ONLINE


PM bangga Ahli Parlimen Australia guna bahasa Melayu
Oleh MOHD RIDZAUDDIN ROSLAN

7 September 2022, 6:06 pm
PUTRAJAYA – Perdana Menteri, Datuk Seri Ismail Sabri Yaakob melahirkan perasaan bangga terhadap Ahli Parlimen Tagney, Sam Lim yang menyampaikan ucapan pertamanya di Dewan Perwakilan Australia hari ini dengan menggunakan bahasa Melayu.
Ismail Sabri berkata, beliau begitu bangga mendengar bahasa Melayu bergema di bumi Australia selain mengucapkan selamat berkhidmat sebagai Ahli Parlimen kepada Lim.
“Bahasa Melayu bergema di bumi Australia. Saya bangga melihat bahasa Melayu dimartabatkan di pentas dunia oleh Sam Lim ketika menyampaikan ucapan sulung beliau di Parlimen Australia.
“Tahniah atas pelantikan sebagai Ahli Parlimen Tangney di Perth dan selamat berkhidmat,” ciapnya menerusi hantaran Twitter tadi.
Terdahulu, Lim yang merupakan anak jati Muar, Johor sempat menzahirkan penghargaan kepada rakyat Malaysia atas sokongan yang diberikan kepadanya menggunakan bahasa Melayu.
“Kepada semua saudara yang berada di Malaysia, Australia dan seluruh pelusuk dunia, terima kasih atas semua perhatian dan berkat yang anda berikan kepada saya.

“Terima kasih atas semua dokongan dan bantuan anda semasa pilihan raya di Australia, terima kasih semua,” katanya yang menyampaikan ungkapan itu dalam bahasa Melayu dan juga Cina.
Lim dilantik sebagai Ahli Parlimen selepas menewaskan calon Liberal, Ben Morton dengan margin 9.5 peratus dalam pilihan raya umum persekutuan pada Mei lalu
Lim yang berhijrah ke Perth pada tahun 2002 juga pernah berkhidmat sebagai anggota Polis Diraja Malaysia (PDRM) selama dua tahun pada 1983. – KOSMO! ONLINE


Juruteknik dijel lapan bulan curi tempayan RM380
Oleh DIYANATUL ATIQAH ZAKARYA

7 September 2022, 5:32 pm
MELAKA – Gara-gara mencuri tiga buah tempayan bernilai RM380 seorang juruteknik pendingin hawa dipenjara lapan bulan oleh Mahkamah Majistret di sini, hari ini.
Majistret Nabihah Mohd. Noor menjatuhkan hukuman itu terhadap tertuduh, Irwan Effendy Berahim, 42, yang mengaku bersalah sejurus tiga pertuduhan dibacakan oleh jurubahasa mahkamah.
Mengikut pertuduhan pertama sehingga ketiga, tertuduh didapati telah mencuri tiga buah tempayan yang bernilai keseluruhan RM380.
Perbuatan itu dilakukan di tiga premis berbeza di dalam daerah Melaka Tengah masing-masing pada 6 Julai, 7 Ogos dan 25 Ogos lalu.
Bagi kesalahan itu, tertuduh didakwa mengikut Seksyen 379 Kanun Keseksaan yang memperuntukan hukuman penjara maksimum tiga tahun atau denda atau kedua-duanya sekali, jika sabit kesalahan.
Tertuduh diwakili Peguam Umar Zulkarnain memohon hukuman ringan diberikan dengan alasan anak guamnya telah insaf dan hanya bekerja sebagai juruteknik pendingin hawa.

Pendakwaan dikendalikan Timbalan Pendakwa Raya Mohamad Ehsan Nasruddin bagaimanapun memohon hukuman setimpal sebagai pengajaran terhadap tertuduh.
Selepas mendengar rayuan kedua belah pihak, mahkamah kemudian menjatuhkan hukuman penjara lapan bulan bagi ketiga-tiga pertuduhan tersebut yang berjalan serentak.
Terdahulu, dalam prosiding sama tertuduh turut dijatuhi hukuman penjara 10 bulan bagi kesalahan memiliki sebuah motosikal curi jenis Honda EX5 pada 31 Oktober 2019 dan didakwa mengikut Seksyen 411 Kanun Keseksaan. Hukuman itu turut diarahkan berjalan serentak bermula hari ini. – KOSMO! ONLINE


Pramugari beri kacang kepada ‘influencer’ berisiko berdepan tindakan tatatertib
Oleh KOSMO!

7 September 2022, 5:26 pm
Oleh MARLIA ZAKARIA
PETALING JAYA – Tular di laman sosial Twitter mengenai pramugari di sebuah syarikat penerbangan berdepan risiko dikenakan tindakan tatatertib selepas didakwa memberi kacang kepada seorang pempengaruh (influencer) dalam jumlah yang banyak.
Kemungkinan itu berlaku selepas pempengaruh tersebut berkongsi kejadian tersebut di akaun Twitter miliknya baru-baru ini sambil memegang sebungkus besar plastik yang mengandungi kacang dan air.
Penyanyi Zarul Umbrella yang juga bekas pramugara di sebuah syarikat penerbangan turut bersetuju bahawa tindakan pramugari tersebut telah melanggar prosedur operasi standard (SOP) sesebuah syarikat penerbangan.
“Sesuatu yang mengecewakan. Ikutkan hanya bagi setiap satu untuk setiap penumpang. Jika ada permintaan mungkin boleh bagi dua atau tiga (paket).
“Paling banyak lima atau enam. Kalau ada yang minta bawa balik pun mungkin boleh bagi 10 paket kecil,” ujarnya di aplikasi TikToknya semalam.

Tambahnya, krew kabin boleh memaklumkan tidak dapat memenuhi permintaan kerana ia diperuntukkan untuk penerbangan yang seterusnya.
“Kalau tiada beritahu, maaf tak boleh. Kesilapan, mungkin pramugari tu dah nasihatkan supaya dia diam-diam saja kerana ia melanggar prosedur tetapi tidak diendahkan.
“Cuma di pihak kabin krew, tak sepatutnya beri sebanyak itu kepada penumpang,” katanya. -KOSMO! ONLINE


Beruang kutub ditemui lumpuh akibat ditembak
Oleh KOSMO!

7 September 2022, 5:30 pm
SIBERIA – Seekor beruang kutub yang kelaparan di Siberia ditemui dalam keadaan separuh lumpuh di dalam sebuah parit dengan beberapa kesan tembakan ketika penyelamat berjuang untuk menyelamatkannya, lapor portal berita MailOnline semalam.
Beruang kutub betina yang kurus kering dan mengalami dehidrasi itu ditemui di Pulau Dickson di Artik Siberia yang terpencil.
Rakaman memaparkan haiwan yang cedera itu terbaring dalam kesakitan dan hampir tidak bergerak ketika merayu pertolongan orang ramai.
Beruang kutub itu kemudian diterbangkan ke Moscow dan siasatan jenayah dijalankan untuk menentukan bagaimana ia ditembak.
Tidak jelas sama ada ia ditembak kerana membahayakan manusia atau oleh pemburu haram. Tempoh ia mengalami luka juga tidak diketahui.
Kesimpulan awal daripada seorang doktor yang memeriksa haiwan itu mendapati ia ditembak dengan peluru buatan sendiri yang menyebabkan beberapa luka di bahagian belakang dan kaki.

“Pakar zoo Moscow berjuang menyelamatkan beruang itu. Sukar untuk meramalkan keputusannya,” kata ketua badan pemerhati alam sekitar Russia, Svetlana Radionova.
Rakaman menunjukkan beruang itu dibius sebelum diberi pertolongan cemas, dimuat ke dalam pengangkutan ke Moscow dalam perjalanan sejauh 2,735.9 kilometer.
Radionova berkata, memburu beruang adalah haram dan jika didapati menjadi punca kecederaan, pendakwaan akan diteruskan. – Agensi


KPDNHEP Taiping tahan lelaki seleweng 2,000 liter minyak diesel
Oleh LUQMAN RIDHWAN MOHAMED NOR

7 September 2022, 4:34 pm
TAIPING – Tindakan seorang lelaki mengisi minyak berulang kali di beberapa stesen minyak di sini disyaki untuk menyeleweng barang kawalan itu terbongkar apabila dia ditahan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) Taiping semalam.
Pengarah KPDNHEP Perak, Saifullizan Kamarul Zaman berkata, penahanan lelaki itu adalah susulan satu operasi harian yang dilaksanakan KPDNHEP Taiping kira-kira pukul 4.30 petang di stesen minyak di sekitar Taiping.
“Tindakan bermula apabila pemerhatian anggota penguat kuasa KPDNHEP mendapati sebuah lori membuat pengisian berulang kali di beberapa stesen minyak di sekitar kawasan pemantauan.
“Mengesyaki terdapatnya berlakunya penyelewengan, pemeriksaan ke atas lori telah tersebut telah dilakukan. Hasil pemeriksaan mendapati sebuah lori bertutup kanvas sedang mengisi minyak diesel di stesen minyak tersebut,” katanya dalam satu kenyataan hari ini.
Saifullizan berkata, pihaknya turut mengesan terdapat enam buah tangki fiber disyaki berisi minyak diesel disimpan di dalam lori berkenaan.
Katanya, pemeriksaan lanjut juga mendapati saluran tangki asal minyak lori terbabit telah diubah suai salurannya dan disambungkan dengan enam buah tangki plastik berkenaan.

“Semakan juga mendapati pemandu lori yang berusia 28 tahun itu juga tidak mempunyai sebarang dokumen atau permit yang sah bagi membeli minyak diesel. Pemandu lori itu telah ditahan untuk diambil keterangan,” katanya.
Beliau berkata, hasil pemeriksaan dan siasatan awal mendapati pemandu kenderaan itu tidak mempunyai sebarang kebenaran bertulis untuk membeli barang kawalan petrol atau diesel dalam kuantiti yang banyak daripada Pengawal Bekalan Malaysia.
“Terdapat enam tangki fiber diletakkan di bahagian belakang lori berkenaan. Dianggarkan hampir 2,000 liter disyaki diesel telah diisi ke dalam tangki-tangki berkenaan.
“Disyaki lori berkenaan mengisi minyak diesel di beberapa stesen minyak sekitar Taiping sebelum mengumpul minyak diesel tersebut di suatu kawasan di Pulau Pinang sebelum dijual kepada pihak tertentu,” katanya.
Sehubungan itu, Saifullizan berkata, pasukan pegawai KPDNHEP Taiping telah mengambil tindakan dengan menyita hampir 2,000 liter minyak diesel dari kenderaan berkenaan di lokasi tersebut.
Katanya, kesemua barang rampasan ini dianggarkan berjumlah RM77,300 dan kes itu disiasat di bawah Akta Kawalan Bekalan 1961 dan Peraturan-Peraturan Kawalan Bekalan 1974. – KOSMO! ONLINE


New Hope kembali, pukau 2,000 peminat di Sunway Pyramid
Oleh KOSMO!

7 September 2022, 5:01 pm
PETALING JAYA – Kali terakhir berada di Kuala Lumpur pada 2018, kumpulan dari British, New Hope kali ini lagi berjaya memukau seramai 2,000 peminat Malaysia dengan persembahan showcase pertama mereka di Sunway Pyramid, baru-baru ini.
Mendendangkan lebih enam buah lagu terkini dan popular mereka, termasuk kesukaan ramai, Know Me Too Well, New Hope Club berjaya mengundang para peminat mereka untuk sama-sama menyanyi sambil memenuhi keseluruhan ruang legar pusat beli-belah tersebut.
“Tenaga mereka dan mendengar mereka menyanyi setiap bait lirik lagu kami membuat jelajah kami merentas Asia Tenggara menjadi satu detik indah sambil mengenang perjalanan kami sebagai sebuah kumpulan muzik.
“Dapat bertemu mereka secara langsung ataupun melihat karya mereka di media sosial sejujurnya adalah pembakar semangat kami untuk terus berkarya sebagai satu kumpulan. Kami benar-benar ingin melihat konsert kami habis tiket jualan di Malaysia satu hari nanti,” kata salah seorang ahli kumpulan mereka Reece Bibby, sambil ditemani rakan sekumpulan Blake Richardson dan George Smith.
POPULAR dengan lagu Know Me Too Well, New Hope menghibur pengunjung pusat beli belah, Sunway Pyramid dalam kunjungan kedua mereka di Malaysia, baru-baru ini.
Kumpulan tempatan popular Insomniacks membuka acara dengan tiga lagu hit mereka termasuk Sempurna. Kumpulan itu dipilih oleh label dunia New Hope Club untuk membuka persembahan mereka di Kuala Lumpur, sekaligus menjadi pembukaan pertama Insomniacks untuk artis antarabangsa yang melawat Malaysia.
Sebagai penutup persembahan, mereka dianugerahkan sebuah plak Platinum oleh Pengarah Urusan Universal Music Malaysia, Kim Lim sebagai lambang buat lagu mereka Know Me Too Well bersama Danna Paola yang berjaya meraih rekod platinum di Malaysia.

“Saya sangat bangga dengan pencapaian mereka di Malaysia serta kagum melihat rasa sayang mereka buat peminat yang telah mereka paparkan sejak bertahun lamanya. Ia sangat menakjubkan untuk melihat begitu ramai yang hadir ke Sunway Pyramid, menyanyi setiap bait lirik lagu mereka selain menayangkan poster buat mereka.
KUMPULAN Insomaniacks.
“Membuat saya tak sabar untuk menonton lebih banyak persembahan anjuran Universal Music Malaysia.”, kata Kim Lim.
Dengan lebih 2.4 bilion penstriman hingga kini, kumpulan itu berjaya menghabiskan jualan tiket di seluruh dunia (termasuk Amerika Syarikat, Kanada, UK, Jerman, Perancis, Korea, Thailand, Jepun, Singapura dan Indonesia). Lagu hit mereka yang tukar dalam TikTok tahun lalu, Know Me Too Well meraih perhatian luar biasa di pasaran tempatan sehingga mereka mendapat pencapaian #1 platinum di Malaysia.
“Ini satu penghargaan yang besar buat kami, untuk melihat sokongan padu serta peningkatan peminat sejak pertama kali kami tiba empat tahun yang lalu. Kami akan terus mara dan harap akan kembali lagi.” kata mereka.
Pada Februari 2020, New Hope Club melancarkan album studio sulung mereka dan merancang jelajah seluruh dunia. Itu satu kejayaan besar dan bukti usaha keras mereka selama ini. – KOSMO! ONLINE


Lelaki mabuk dijumpai terbaring ditikam
Oleh AZMI NORDIN

7 September 2022, 4:39 pm
KUALA LUMPUR – Seorang lelaki warga asing berusia lingkungan 20 hingga 30-an, dijumpai terbaring akibat ditikam di tepi Jalan Radin Bagus 8, Sri Petaling, di sini pagi tadi.
Ketua Polis Daerah Brickfields, Asisten Komisioner Amihizam Abdul shukor berkata, kejadian itu berlaku sekitar pukul 3.49 pagi ketika anggota Unit Rondaan Bermotosikal (URB) Balai Polis Sri Petaling menjalankan Rondaan Pencegah Jenayah.
“Pemeriksaan awal mendapati terdapat satu kesan tikaman pada bahagian pinggang sebelah kiri mangsa yang turut dipercayai berada dalam keadaan mabuk.
“Bagaimanapun, pihak polis tidak menemui sebarang senjata yang digunakan semasa kejadian berlaku,” katanya dalam kenyataan hari ini.
Suhubungan itu, Amihizam berkata, hasil siasatan menerusi rakaman televisyen litar tertutup (CCTV) serta pemantauan sekitar tempat kejadian telah membawa kepada penahanan lima lelaki warganegara Myanmar.
“Mereka disyaki terlibat dalam pergaduhan tersebut.

“Terdapat dua kesan lebam pada muka dua lelaki yang ditahan dan kesemua suspek direman dibawah Akta Imigresen 1959/63,” ujarnya. – KOSMO! ONLINE


Lapan cedera kereta, MPV bertembung
Oleh ASLIZA MUSA

7 September 2022, 5:03 pm
KAMPAR – Lapan individu termasuk tiga kanak-kanak cedera selepas terlibat dalam nahas membabitkan dua buah kenderaan di Kilometer 40.5, Jalan Ipoh-Kuala Lumpur di sini hari ini.
Kejadian sekitar pukul 12.30 tengah hari itu membabitkan sebuah kereta jenis Perodua Viva dan kenderaan pelbagai guna (MPV) Toyota Alphard.
Ketua Polis Daerah Kampar, Superintendan Mohamad Nazri Daud berkata, kejadian berlaku ketika kereta Toyota Alphard dipandu lelaki berusia 38 tahun itu dalam perjalanan dari Kuala Lumpur menghala ke Ipoh.
Katanya, sampai di tempat kejadian, kenderaan tersebut hilang kawalan lalu masuk ke laluan bertentangan dan bertembung kereta Perodua Viva dipandu lelaki berusia 42 tahun.
“Kemalangan tersebut menyebabkan pemandu MPV dan enam penumpang termasuk tiga kanak-kanak cedera ringan manakala pemandu Perodua Viva pula cedera pada tangan dan kaki.
“Kesemua mangsa dibawa ke Hospital Kampar untuk rawatan lanjut dan kes disiasat mengikut Peraturan 10 Kaedah-Kaedah Lalu lintas Jalan 1959 (Rule 10 LN 166/59),” katanya. – KOSMO! ONLINE


Penyeludup sorok beg berisi 69 peluru, dadah dalam semak
Oleh MUSTAQIM MOHAMED

7 September 2022, 4:49 pm
KOTA BHARU – Cubaan sindiket penyeludup menyembunyikan sebanyak 69 butir peluru hidup dan pelbagai jenis dadah di dalam semak gagal apabila berjaya dihidu anggota Batalion 9 Pasukan Gerakan Am (PGA) selepas menemui sebuah beg berhampiran pangkalan haram Pak Ngah, Kampung Kuala Jambu, Tumpat dekat sini semalam.
Beg itu dijumpai kira-kira pukul 12 tengah hari semasa anggota PGA melakukan rondaan rutin penugasan Op Wawasan Kelantan di sempadan Malaysia-Thailand di negeri ini.
Pemangku Ketua Polis Kelantan, Datuk Muhammad Zaki Harun berkata, anggota PGA menjalankan intipan dan pemerhatian lebih dua jam selepas menemui beg itu, namun tiada individu yang datang ke kawasan tersebut.
Menurutnya, pemeriksaan di dalam beg itu mendapati ia berisi 10 butir peluru jenis .38 SPL USA, peluru jenis 9 milimeter (10 butir), peluru jenis 357 MAG USA (30 butir) peluru jenis Buck Shot 12 Gauge (16 butir) dan peluru jenis .22 (3 butir).
“Beg tersebut turut mengandungi 240 biji pil kuda, 20 gram serbuk kristal dipercayai dadah jenis syabu dan satu tiub berisi biji disyaki benih ganja.
“Nilai kesemua rampasan itu dianggarkan bernilai RM5,239 dan polis tidak menolak kemungkinan barangan tersebut diseludup dari Thailand sebelum ia akan dijual di pasaran negara ini,” katanya pada sidang akhbar di Ibu Pejabat Polis Kontinjen Kelantan di sini hari ini.

Dalam perkembangan lain, menurut Muhamad Zaki, Batalion 9 PGA berjaya menahan seorang lelaki berusia 34 tahun dan merampas perisa cecair vape dan pelbagai jenis kartrij vape bernilai RM2.04 juta.
Katanya, serbuan dijalankan di sebuah rumah di Taman Danhwa Kampung Kebakat, Tumpat kira-kira pukul 12.30 tengah malam pada 4 September lalu.
“Suspek gagal menunjukkan sebarang dokumen berkaitan pemilikan cecair vape itu. Kesemua barangan dirampas dan dirujuk kepada pihak Kementerian Kesihatan Negeri Kelantan untuk tindakan lanjut,” katanya. – KOSMO! ONLINE


Pelitup muka tidak lagi diwajibkan dalam bangunan
Oleh ZULKIFLI MANZOR

7 September 2022, 4:37 pm
KUALA LUMPUR – Pemakaian pelitup muka tidak lagi diwajibkan dalam bangunan atau di tempat tertutup berkuat kuasa serta-merta.
Menteri Kesihatan, Khairy Jamaluddin Abu Bakar berkata, pemilik premis namun diberi pilihan untuk terus meminta orang ramai memakainya dalam premis mereka.
“Berdasarkan penilaian semasa Kementerian Kesihatan Malaysia (KKM) ingin mengumumkan pemakaian pelitup muka dalam bangunan dan tempat tertutup kini adalah suatu pilihan.
“Bagaimanapun pemilik premis boleh tentukan wajib pakai atau tidak. Sekarang kita serahkan kepada pemilik premis. Kalau pemilik premis putuskan kena pakai, maka kena ikut kehendak pemilik premis,” katanya pada sidang akhbar di ibu negara petang ini. – KOSMO! ONLINE


Cubaan pindah diesel ke tongkang gagal, 5 ditahan KPDNHEP
Oleh ISKANDAR SHAH MOHAMED

7 September 2022, 4:59 pm
KLANG – Cubaan lima individu memindahkan diesel bersubsidi ke sebuah kapal tongkang di kawasan paya bakau berdekatan Pantai Aceh di sini, tumpas apabila dicekup pihak berkuasa semalam.
Penahanan empat lelaki tempatan dan seorang lelaki warga Bangladesh berusia 22 hingga 63 tahun itu membawa kepada
rampasan minyak bernilai RM738,500.
Pengarah Kementerian Perdagangan Dalam Negeri dan Hal Ehwal Pengguna (KPDNHEP) Selangor, Mohd. Zuhairi Mat Radey berkata, serbuan itu dijalankan Polis Diraja Malaysia (PDRM) sebelum diserahkan kepada pihaknya, kira-kira pukul 3 petang.
Kata beliau, siasatan mendapati wujud aktiviti pemindahan barang kawalan bersubsidi bahan api jenis diesel di lokasi tersebut.
“Hasil serbuan menemukan kapal tongkang berdekatan paya bakau dan dalam proses memindahkan diesel berkenaan.
“Kapal itu dipercayai menjadi lokasi penyimpanan minyak dan dijual kepada kapal lain yang berada di sekitar pantai tersebut,” katanya dalam kenyataan hari ini.

Jelas Mohd. Zuhairi, pemeriksaan pihaknya turut mendapati tongkang itu dijadikan lokasi simpanan diesel bersubsidi tanpa dokumen sah.
“Selain penahanan lima lelaki dan kapal itu, rampasan melibatkan sebuah lori tangki dan kereta. Sebanyak 70,000 liter (l) bahan api disyaki diesel di dalam lori dan tangki kapal turut dirampas untuk tindakan lanjut,” ujarnya. -KOSMO! ONLINE


Taiwan gantung kemasukan tanpa visa rakyat Malaysia
Oleh KOSMO!

7 September 2022, 4:30 pm
TAIPEI – Pihak berkuasa Taiwan meletakkan beberapa negara Asia Tenggara seperti Malaysia, Singapura dan Thailand dalam senarai ‘penggantungan sementara’ bagi kemasukan tanpa visa ke wilayah autonomi China itu, lapor portal berita Coconut News hari ini.
Menerusi laman web Biro Hal Ehwal Konsular Taiwan, senarai tersebut termasuk Jepun dan Filipina serta tiada alasan diberikan untuk penggantungan sementara itu.
Program pengecualian visa Taiwan membenarkan pelawat dari negara tertentu untuk tinggal selama 30 hingga 90 hari di pulau tersebut.
Penggantungan beberapa negara daripada senarai pengecualian bermakna pelancong dari lokasi tersebut yang memasuki Taiwan masih perlu menjalani kuarantin selama tiga hari dan mengambil ujian tindak balas rantaian polimerase (PCR) semasa ketibaan.
Taiwan telah pun menamatkan keperluan untuk menjalani ujian PCR negatif sebelum berlepas.
Sementara itu, negara-negara seperti Australia, Britain, Perancis, Jerman, New Zealand dan Amerika Syarikat kekal layak untuk masuk tanpa visa ke Taiwan. – Agensi


2 penganggur ditangkap curi kabel bernilai RM2,000
Oleh AZMI NORDIN

7 September 2022, 5:07 pm
KUALA LUMPUR – Kegiatan dua lelaki mencuri kabel bernilai RM2,000 di kaki lima hadapan sebuah kedai akhirnya terbongkar dan ditahan polis di Jalan Perdana 2/7 Pandan Perdana, di sini semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, pihaknya telah menerima panggilan daripada seorang pengarah syarikat mengenai kehilangan segulung wayar kabel bersaiz 50 milimeter.
“Pihak polis menerima maklumat bahawa kabel tersebut telah dicuri dengan anggaran kerugian sebanyak RM2,000.
“Hasil risikan lanjut, polis berjaya menahan dua lelaki tempatan masing-masing berusia 38 dan 39 tahun di Pudu, Cheras sekitar pukul 11 malam.  Kedua-duanya didapati tidak bekerja,” katanya dalam kenyataan hari ini.
Mohamad Farouk berkata, polis turut merampas pakaian dan sebuah motosikal yang digunakan semasa kejadian manakala kabel berkenaan dipercayai telah dijual di sebuah kedai besi buruk di Kampung Pandan.
“Semakan rekod lampau mendapati suspek pertama mempunyai 32 rekod lampau pelbagai kesalahan dadah dan jenayah curi manakala suspek kedua mempunyai 14 rekod lampau pelbagai kesalahan dadah.

“Kedua-duanya ditahan reman selama empat hari sehingga 10 September dan kes disiasat mengikut Seksyen 379 Kanun Keseksaan,” ujarnya. – KOSMO! ONLINE


SPRM reman dua individu disyaki rasuah RM10 juta
Oleh MOHD RIDZAUDDIN ROSLAN

7 September 2022, 4:41 pm
PUTRAJAYA- Suruhanjaya Pencegahan Rasuah Malaysia (SPRM) menahan reman dua individu bagi membantu siasatan berhubung urusan pengambilalihan kerja projek pembinaan sistem pengangkutan awam membabitkan nilai rasuah melebihi RM10 juta.
Permohonan reman terhadap suspek wanita dan lelaki masing-masing berusia awal 40-an itu dibuat di Mahkamah Majistret Putrajaya di sini hari ini.
Majistret Izra Zulaikha Rohanuddin membenarkan kedua-dua suspek direman selama tiga hari bermula hari ini hingga 9 September depan.
Menurut sumber, suspek wanita yang merupakan pengurus kewangan sebuah syarikat dipercayai melakukan rasuah dengan membayar lebih RM10 juta bagi memudahkan urusan dan kelulusan pengambilalihan projek daripada syarikat lain kepada syarikat miliknya.
“Suspek bertanggungjawab melakukan pembayaran wang yang dipercayai dilakukannya tanpa mematuhi prosedur kewangan dan perolehan syarikat.
“Manakala suspek lelaki pula merupakan ketua bahagian pemasaran syarikat sama dan disyaki membuat pembayaran kepada enam individu serta entiti berbeza yang disyaki palsu,” katanya di sini tadi.

Katanya, kedua-dua suspek ditahan di ibu pejabat SPRM Putrajaya kira-kira jam 9.30 malam semalam ketika hadir memberi keterangan.
Sementara itu, Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan tersebut dan kes disiasat mengikut Seksyen 16 Akta SPRM 2009. -KOSMO! ONLINE


Pasangan kekasih ditemui mati dalam kereta
Oleh DIYANATUL ATIQAH ZAKARYA

7 September 2022, 4:02 pm
ALOR GAJAH – Seorang pemuda dan remaja perempuan dipercayai pasangan kekasih ditemui meninggal dunia di dalam sebuah kereta di di Lubok China di sini hari ini.
Mangsa yang masing-masing berusia 20 dan 16 tahun itu ditemui oleh orang awam yang melaporkan kejadian kepada pihak polis pada pukul 9.25 pagi.
Timbalan Ketua Polis Melaka, Datuk Razali Abu Samah berkata, hasil pemeriksaan sepasukan polis ke lokasi menjumpai sebuah kereta jenis Perodua Kancil diparkir di dalam kawasan itu dalam keadaan ditutupi kain kanvas.
Katanya, pemeriksaan lanjut menjumpai seorang pemuda di tempat duduk pemandu, manakala perempuan di bahagian penumpang hadapan dalam keadaan tidak sedarkan diri sebelum disahkan telah meninggal dunia oleh pegawai perubatan.
Anggota polis mengangkat kedua-dua mayat yang ditemui dalam sebuah kereta kancil di Alor Gajah, Melaka, hari ini.
“Hasil maklumat awal, pihak polis telah dimaklumkan oleh rakan remaja perempuan terbabit bahawa dia telah menghantar si mati ke lokasi tersebut pada pukul 4 petang semalam bagi berjumpa pemuda berkenaan.
“Ketika itu, kereta tersebut telah diparkir di lokasi kejadian, kita percaya kedua-dua si mati ini adalah pasangan kekasih dan sengaja duduk berdua-duaan di dalam kereta serta menutupinya dengan kain kanvas bagi mengaburi keberadaan mereka,” katanya pada sidang akhbar di lokasi di sini hari ini.

Razali berkata, pasangan itu disyaki meninggal dunia akibat terhidu karbon monoksida susulan pendingin hawa dalam keadaan dihidupkan dan kehabisan minyak.
Ujarnya, kedua-dua mayat telah dihantar ke Unit Forensik Hospital Melaka untuk bedah siasat dan setakat ini kes diklasifikasikan sebagai mati mengejut. -KOSMO! ONLINE


Mahkamah: Lelaki didenda RM21,000 buat komunikasi jelik terhadap Sultan Johor
Oleh NUZULSHAM SHAMSUDDIN

7 September 2022, 4:04 pm
KUALA LUMPUR – Padah membuat dan menghantar komunikasi jelik berunsur penghinaa terhadap Sultan Johor Sultan Ibrahim Almarhum Sultan Iskandar dalam Facebook (FB) miliknya, seorang pengawal keselamatan didenda RM21,000 oleh Mahkamah Sesyen di sini hari ini.
Hakim Nor Hasniah Ab Razak menjatuhkan hukuman itu ke atas Mohd. Hairol Ahmad, 41, selepas tertuduh mengaku bersalah atas tiga pertuduhan yang disabitkan ke atasnya.
Sekiranya tertuduh gagal membayar jumlah denda itu dia boleh dipenjara selama18 bulan.
Mengikut pertuduhan pertama hingga ketiga, Mohd. Hairol didakwa membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Facebook menggunakan nama profil ‘Mohammad Khairolmanshur’ antara pukul 10.51 pagi hingga pukul 11.01 pagi pada 24 Ogos lalu.
Ketiga-tiga hantaran itu kemudian dibaca di Pejabat Bahagian Siasatan Jenayah Siber dan Multimedia, Jabatan Siasatan Jenayah Komersial, Ibu Pejabat Polis Bukit Aman di sini,  pukul 6.13 petang pada hari sama.
Kesemua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya.

Terdahulu, tertuduh yang tidak diwakili peguam semasa merayu menangis supaya mahkamah mengenakan hukuman ringan kerana begitu menyesal atas perbuatannya.
“Puan Arif tolong maafkan saya., saya pun bertindak emosi dan bodoh semasa berada di rumah hingga memuat naik statu jelik tanpa sedar kesan serta betapa serius kesalahan ini.
“Saya merupakan penanggung utama keluarga dan saya sendiri akan membawa emak saya ke hospital untuk menjalani pembedahan hempedu pada Jumaat ini,” katanya yang menangis teresak-esak.
Bagaimanapun, Timbalan Pendakwa Raya Nor Azizah Aling mencadangkan hukuman pemenjaraan dan denda yang berat kerana kesalahan yang dilakukan tertuduh adalah serius selain ia sebagai iktibar kepada masyarakat. – KOSMO! ONLINE


Dijanjikan trofi juara GV9? Ini jawapan Jaclyn Victor
Oleh SAIRUL ZAMRI MISRANI

7 September 2022, 4:23 pm
KUALA LUMPUR – Penyanyi hebat Jaclyn Victor mengakui, sememangnya beberapa kali dipujuk pihak Astro agar bersetuju menyertai program pertandingaan nyanyian sensasi Gegar Vaganza musim kesembilan (GV9).
Pemenang 10 trofi Anugerah Industri Muzik itu bagaimanapun menolak sekeras-kerasnya dakwaan tidak masuk akal mengatakan dia menerima tawaran tersebut dengan syarat dijanjikan trofi juara oleh pihak produski.
Jaclyn yang juga juara Malaysian Idol musim pertama itu sebaliknya dengan rela hati menerima tawaran saat akhir kerana mahu terus berkarya lebih-lebih lagi selepas diberikan kebebasan pihak produksi untuk mempamerkan bakatnya sebagai seorang penyanyi.
“Bila dengar penjelasan terperinci mengenai GV9 ini, saya tanpa fikir panjang terus setuju untuk turut serta sebagai peserta.
“Mereka kata GV9 pentas bebas untuk saya lakukan apa saja, nak serlahkan kreativiti dan kebolehan semuanya boleh dan tidak terikat.
“Jadi bila dah dijanjikan sebegitu, saya pun okey dan terima pelawaan mereka itu. Mungkin GV9 ini jadi pentas untuk saya kembali aktif berkarya,” katanya.

Ditanya mengenai pertemuan dengan ‘musuh’ tradisinya iaitu Dina Nadzir iaitu naib juara Malaysian Idol 1 yang turut menyahut cabaran GV9, Jaclyn mengakui tidak pernah menyimpan sebarang perasaan negatif apatah hasad dengki terhadap sahabat seperjuangannya itu.
“Jujur kami tak pernah bermusuhan. Dina dan saya tidak pernah ada apa-apa perasaan tidak baik satu sama lain. Kami bertanding secara sihat.
“Bagi saya, setiap orang punyai kekuatan dan kelebihan masing-masing. Kita hanya boleh lakukan mana yang termampu, selebihnya kita serahkan kepada juri untuk adili,” jelas Jaclyn.
Penyanyi yang terkenal dengan lagu Gemilang itu ditemui selepas sidang akhbar pengumuman 16 peserta GV9, semalam. Program berkenaan bakal memulakan saingan di Auditorium Majlis Bandaraya Shah Alam (MBSA), Selangor bermula 18 September ini.
Selain Jaclyn dan Dina, peserta handal lain yang turut bakal berentap merebut gelaran juara ialah Shila Amzah, Haida, Pat Candy, Tom Fara, Tomok, Bob Yusof, Asheed Def Gab C, Roy Kapilla, Hazrul Nizam, Fuad Rahman dan VE yang dianggotai empat ahli.
Juara GV9 bakal membawa pulang wang tunai bernilai RM100,000 berserta trofi sumbangan Astro. – KOSMO! ONLINE


Rombongan tadika cemas, ular muncul dalam bas
Oleh KOSMO!

7 September 2022, 3:19 pm
PETALING JAYA – Baru-baru ini tular rakaman video memaparkan situasi panik yang dilalui sekumpulan rombongan murid tadika bersama penjaga apabila secara tiba-tiba muncul seekor ular di dalam bas mereka.
Menerusi perkongsian Azulia Ibrahim di media sosial, ular yang berukuran kira-kira satu meter panjang tersebut ditemui pada salah sebuah kerusi penumpang bahagian tengah menyebabkan semua murid serta penjaga menjadi kelam kabut.
Kemudian, pemandu bus berkenaan segera menghentikan kenderaan di tepi jalan.
Kesemua penumpang di bahagian depan terus bertindak keluar daripada bas, namun Azulia dan anaknya serta beberapa murid lain yang berada di bahagian belakang terpaksa duduk diam di tempat masing-masing untuk kurangkan pergerakan.
Menurut Azulia, reptilia itu dipercayai sudah berada lama di ruang penyimpanan barang bahagian atas sebelum menyusur ke tempat duduk penumpang.
Bercerita lanjut, dia memaklumkan pemandu bas bertindak mendapatkan bantuan penduduk kampung sekitar dan ular tersebut berjaya dikeluarkan selepas 15 minit.

Sehubungan itu, Azulia turut mengingatkan pihak penyedia pengangkutan awam agar sentiasa membuat pemeriksaan kenderaan sebelum membawa penumpang.
“Saya nasihatkan pihak penyedia pengangkutan awam untuk sentiasa periksa keadaan kenderaan dan pemandu juga perlu mempunyai pengetahuan atau kemahiran asas bagi menangani kejadian seumpama ini,” pesannya. – KOSMO! ONLINE


Suami isteri sanggup sewa Proton Saga untuk edar ganja
Oleh MOHD. RIFAAT ABD. HAMID

7 September 2022, 3:55 pm
ALOR SETAR – Sepasang suami isteri ditahan kerana disyaki terlibat dalam kegiatan pengedaran dadah jenis ganja seberat hampir 20 kilogram (kg) yang dianggarkan bernilai RM50,000 di pekarangan sebuah pusat perniagaan di Kuala Kedah dekat sini, Ahad lalu.
Ketua Polis Daerah Kota Setar, Asisten Komisioner Ahmad Shukri Mat Akhir berkata, pasangan suami isteri warga tempatan berusia 33 dan 29 tahun itu ditahan ketika melakukan kegiatan pengedaran dadah di kawasan letak kereta di situ.
Katanya, sepasukan polis dari Jabatan Siasatan Jenayah Narkotik (JSJN) Ibu Pejabat Polis Kontinjen (IPK) Kedah yang menjalankan pemerhatian selama 20 minit mendapati terdapat sebuah kereta jenis Proton Saga memasuki kawasan tersebut.
“Polis bertindak menahan pasangan suami isteri terbabit dan hasil pemeriksaan menjumpai dua beg kanvas di atas kerusi penumpang belakang kereta Proton Saga yang disewa itu.
“Pemeriksaan lanjut menemui 20 bungkusan plastik lut sinar berisi ketulan mampat tumbuhan kering disyaki ganja seberat hampir 20 kg,” katanya pada sidang akhbar di Ibu Pejabat Polis Daerah (IPD) Kota Setar di sini hari ini.
Menurutnya, pihaknya turut menyita sebuah kereta jenis Chevrolet dan motosikal jenis Yamaha milik suspek yang mana nilai rampasan keseluruhan berjumlah lebih RM68,000.

Kata beliau, suspek lelaki bekerja sebagai nelayan manakala isterinya bekerja sebagai tukang cuci dipercayai menjadi pengedar selama setahun dan mendapat bekalan dadah dari selatan Kedah sebelum dipasarkan di sekitar daerah Kota Setar. – KOSMO! ONLINE


Remaja 14 tahun sebak jadi wali nikahkan kakak sendiri
Oleh KOSMO!

7 September 2022, 4:16 pm
PETALING JAYA – Seorang remaja berusia 14 tahun dilihat menangis menahan sebak setelah selesai memikul tanggungjawab sebagai wali pernikahan kakaknya bersama pasangan pilihan baru-baru ini.
Pemilik akaun TikTok @Azzaasha yang juga merupakan ibu kepada dua beradik tersebut meluahkan rasa syukur apabila majlis pernikahan puteri sulungnya itu berjalan lancar.
“Alhamdulillah selesai pernikahan anakanda sulung yang dinikahkan oleh adiknya,” katanya.
Sementara itu, majlis tersebut diadakan di sebuah masjid dan rata-rata tetamu yang hadir melahirkan rasa sebak serta kagum dengan kebolehan remaja lelaki berkenaan menyempurnakan sesi akad hanya sekali lafaz.
Dalam pada itu, rakaman tersebut turut mendapat perkongsian pengguna yang lain dan pelbagai reaksi diberikan menerusi ruangan komen.
“Hebat anak kakak, terbaik. Saya pula yang menangis lihat situasi seperti ini,” luah seorang pengguna.

“Hebat kamu adik, moga membesar dengan baik dan jadi pemimpin yang baik buat keluarga kamu suatu hari nanti,” kata Laila Tapsir.
“Kecil lagi adik ini dah pikul tanggungjawab seorang ayah sebagai wali kepada kakaknya, moga rumah tangga kekal hingga ke Jannah,” komen Azizi Ijah. – KOSMO! ONLINE


Dua remaja maut motosikal bertembung
Oleh NORLIA RAMLI

7 September 2022, 4:14 pm
BALING – Dua remaja maut apabila motosikal yang ditunggang mereka bertembung dalam kejadian di Jalan Kampung Dalam Wang, Jalan Batu 42 – Tanjung Pari di sini semalam.
Dalam kejadian kira-kira pukul 11.10 malam itu, mangsa, Aieman Hakhiem Mohd. Faiz, 15, maut di lokasi kejadian manakala seorang lagi penunggang motosikal, Fauzan Azim Yazid, 17, meninggal dunia ketika dalam perjalanan ke Hospital Daerah Baling.
Ketua Polis Daerah Baling, Superintendan Shamsudin Mamat berkata, siasatan mendapati mangsa, Aieman Hakhiem yang menunggang motosikal jenis Yamaha Ego Solariz datang dari arah Tanjung Pari dan menghala ke arah Batu 42.
“Sebaik tiba di lokasi kejadian, Fauzan Azim yang menunggang motosikal jenis Honda EX5 dari arah bertentangan telah masuk ke laluan mangsa pertama dan mengakibatkan perlanggaran,” katanya sini hari ini.
Katanya, kemalangan mengakibatkan Aieman Hakhiem, pelajar Sekolah Menengah Kebangsaan Bongor meninggal dunia di tempat kejadian.
“Sementara Fauzan Azim meninggal dunia semasa dalam perjalanan ke Hospital Daerah Baling,” ujarnya.

Tambahnya, mayat kedua-dua mangsa dibawa ke Hospital Kulim untuk bedah siasat dan kes disiasat dibawah Seksyen 41(1) Akta Pengangkutan Jalan 1987. – KOSMO! ONLINE


Dua bot nelayan ditahan tangkap ikan kurang 8 batu nautika
Oleh LUQMAN RIDHWAN MOHAMED NOR

7 September 2022, 4:19 pm
LUMUT – Agensi Penguatkuasaan Maritim Malaysia (APMM) negeri Perak menahan dua buah bot nelayan tempatan kelas B pada kedudukan 5.3 dan 5.2 batu nautika barat daya Tanjung Lomba-Lomba di sini sekitar pukul 7.15 pagi pada Isnin lalu.
Pengarah Maritim Negeri Perak, Kepten Maritim Mohd. Hambali Ya’akup berkata, tangkapan berkenaan dilakukan oleh bot APMM yang melakukan rondaan rutin di sekitar perairan Pulau Sembilan.
Katanya, hasil pemeriksaan awal mendapati, bot pertama dikendalikan oleh tiga kru termasuk tekong warga tempatan, seorang kru warga Indonesia dan seorang kru warga Myanmar berumur lingkungan 41 hingga 49 tahun.
“Mereka sedang menangkap ikan kurang daripada 8 batu nautika. Pemeriksaan lanjut mendapati, kedua-dua kru warga asing itu tidak memiliki dokumen pengenalan diri yang sah,” katanya dalam satu kenyataan di sini hari ini.
Menurut Mohd. Hambali, hasil pemeriksaan bagi tangkapan bot kedua pula mendapati, ia dikendalikan oleh tiga kru termasuk tekong warga tempatan dan dua orang kru warga Indonesia berumur lingkungan 38 hingga 55 tahun.
Katanya, mereka juga melakukan kesalahan yang sama iaitu menangkap ikan kurang daripada 8 batu serta kru warga asing tidak mempunyai dokumen pengenalan diri yang sah.

“Tekong dan kru disyaki melakukan kesalahan di bawah Seksyen 8 (b) Akta Perikanan 1985 iaitu melanggar syarat sah lesen dengan melakukan aktiviti menangkap ikan kurang daripada jarak yang dibenarkan dan Akta Imigresen 1959/63.
“Kesemua kru, bot serta 300 kilogram ikan pelbagai jenis dibawa ke Jeti Pasukan Polis Marin (PPM) Kampung Acheh, Sitiawan untuk proses penahanan, siasatan dan tindakan lanjut,” katanya.
Dalam perkembangan lain, Mohd. Hambali berkata, APMM Perak telah berjaya menahan sebuah bot pukat tunda kelas B pada kedudukan 8.8 batu nautika barat Pulau Talang, Perak sekitar pukul 10.30 pagi pada 2 September lalu.
“Bot berkenaan ditahan kerana disyaki melakukan kesalahan di bawah Seksyen 8 (b) Akta Perikanan 1985 iaitu menggunakan warga asing tanpa kebenaran Ketua Pengarah Perikanan dan Akta Imigresen 1959/63,” katanya. – KOSMO! ONLINE


[VIDEO] Penumpang naik pelampung ‘Great Big Marble’ di Port Dickson selamat
Oleh NOR SHAFAWATI YUP

7 September 2022, 4:09 pm
PORT DICKSON – Tiada kemalangan jiwa dan kecederaan dilaporkan dalam insiden melibatkan sebuah bot yang sedang menarik penumpang menaiki pelampung ‘Great Big Marble’ di Pantai Batu 8, Teluk Kemang di sini yang dilanggar sebuah bot lain dari arah bertentangan seperti yang tular di media sosial.
Ketua Polis Daerah Port Dickson, Superintendan Aidi Sham Mohamed berkata, siasatan awal pihaknya mengesahkan bahawa kejadian tersebut berlaku sekitar pukul 5 petang pada 5 September lalu.
“Ketika itu, lebih kurang empat ke lima orang penumpang sedang menaiki ‘Great Big Marble’ tersebut dan merupakan pengunjung dari Kuala Lumpur yang datang ke Port Dickson sempena cuti persekolahan.
“Setakat ini, pihak polis masih belum menerima apa-apa laporan ekoran insiden berkenaan. Mangsa juga dilaporkan tidak mengalami sebarang kecederaan dan telah menyelesaikan perkara tersebut secara baik dengan pengusaha bot,” katanya dalam kenyataan di sini hari ini.
Terdahulu, tular sebuah video berdurasi 25 saat berkenaan sebuah bot yang sedang menarik penumpang menaiki ‘Great Big Marble’ secara tiba-tiba telah dilanggar sebuah bot lain dari arah bertentangan. -KOSMO! ONLINE


Mayat tanpa identiti ditemui di Pulau Rumbia
Oleh LUQMAN RIDHWAN MOHAMED NOR

7 September 2022, 4:22 pm
LUMUT – Agensi Penguatkuasaan Maritim Malaysia (APMM) negeri Perak menemui satu mayat tanpa identiti di kedudukan 6.5 batu nautika barat laut Pulau Rumbia, dekat sini pada pukul 7.55 pagi semalam.
Pengarah Maritim Negeri Perak, Kepten Maritim Mohd. Hambali Ya’akup berkata, bot Maritim Perkasa 1223 telah diatur gerak ke lokasi bagi mengesahkan aduan yang diterima mengenai penemuan satu mayat oleh nelayan tempatan di perairan tersebut.
“Hasil pemeriksaan dan rondaan di lokasi, satu mayat disyaki lelaki berseluar pendek serta berbaju singlet kuning namun tiada sebarang dokumen pengenalan diri ditemui.
“Mayat tersebut dibawa ke Jeti Perikanan Kampung Acheh sebelum diserahkan kepada pihak polis untuk tindakan lanjut,” katanya dalam satu kenyataan hari ini.
Mohd. Hambali berkata, sehingga kini, APMM Perak belum menerima sebarang aduan berkenaan orang hilang di laut dan memohon agar mana-mana individu yang kehilangan ahli keluarga atau saudara segera tampil ke balai polis berdekatan untuk membantu siasatan.
“APMM mengingatkan komuniti maritim agar tidak ke laut sekiranya cuaca buruk dan utamakan keselamatan dengan sentiasa memakai jaket keselamatan apabila melakukan aktiviti di perairan negara,” katanya.

Sebarang kejadian kecemasan atau kemalangan di laut, orang ramai boleh menyalurkannya kepada Pusat Operasi Maritim Negeri Perak di talian 05-6838737 atau MERS 999. – KOSMO! ONLINE


Skandal 1MDB: PDRM sudah fail 13 pertuduhan terhadap Jho Low
8 September 2022, 11:47 pm
PETALING JAYA – Polis Diraja Malaysia (PDRM) sudah memfailkan 13 pertuduhan terhadap ahli perniagaan dalam buruan, Low Taek Jho atau Jho Low berhubung skandal penyelewengan dana Syarikat 1Malaysia Development Berhad (1MDB) meskipun tanpa kehadirannya di negara ini.
Ketua Polis Negara, Tan Sri Acryl Sani Abdullah Sani berkata, pihak PDRM telah berusaha mengesan Jho Low dan telah memohon serta memperoleh notis merah (pelarian dikehendaki untuk pendakwaan) daripada Polis Antarabangsa (Interpol) terhadapnya pada 2018.
“Setakat ini permohonan ekstradisi ke atasnya tidak dapat dibuat memandangkan tiada negara ahli Interpol yang mengesahkan keberadaan Jho Low di negara mereka.
“Kita juga telah memfailkan sebanyak 13 pertuduhan walaupun tanpa kehadirannya,” ujarnya dalam kenyataan sebentar tadi.
Menurutnya, siasatan terhadap Jho Low turut dijalankan pihak berkuasa asing termasuk Singapura serta Amerika Syarikat (AS) dan kedua-dua negara tersebut telah memfailkan pertuduhan terhadapnya.
Mengulas lanjut, jelas beliau, notis merah yang dikeluarkan terhadap Interpol mewajibkan 195 negara ahli untuk memaklumkan sekiranya mengesan individu dalam buruan tersebut.

“Sekiranya mana-mana negara ahli mengesan keberadaan penjenayah dikehendaki, negara berkenaan bertanggungjawab untuk menyalurkan maklumat bagi proses permohonon ekstradisi,” katanya.
Tambahnya, sehingga kini usaha menjejaki Low Taek Jho masih giat dijalankan dan segala maklumat diterima mengenai keberadaannya di negara asing telah diteliti kesahihannya menggunakan saluran kerjasama antarabangsa.
Pada masa sama, Acryl Sani memohon kerjasama orang ramai untuk menyalurkan maklumat berkaitan kepada PDRM untuk membantu mengesan keberadaan Jho Low.
Maklumat berkaitan boleh disalurkan melalui talian CCID Infoline di talian 0132111222 (WhatsApp sahaja) atau mana-mana balai polis berhampiran. – KOSMO! ONLINE


Rugi RM50,000 atap rumah diterbangkan ribut
Oleh NOR AINNA HAMZAH

8 September 2022, 10:45 pm
REMBAU – Seorang penduduk tidak menyangka kunjungannya ke Floria Diraja Putrajaya 2022 hari ini menyelamatkan nyawa dua beranak ekoran atap rumahnya diterbangkan ribut dalam kejadian di Kampung Tanjung Berangan, Sepri di sini, lewat petang tadi.
Kejadian sekitar pukul 6.30 petang itu menyebabkan Anita Abdul Wahab, 59, mengalami kerugian lebih RM50,000 namun, dia bersyukur apabila terselamat daripada ditimpa palang yang jatuh ke bawah.
Anita berkata, dia dimaklumkan kejadian itu oleh anaknya yang mendapat panggilan kecemasan dari kampung.
“Rumah ini dibina di hadapan rumah emak saya lebih enam tahun lalu. Disebabkan anak-anak ramai, jadi saya ambil inisiatif mendirikan rumah dengan sebuah bilik, dapur dan juga tandas.
“Allah sebaik-baik perancangan dan saya reda dengan kejadian ini. Buat masa ini, saya akan menetap di rumah emak yang turut terjejas, namun hanya di bahagian dapur sahaja,” katanya ketika ditemui di sini hari ini.
Sementara itu, Ahli Dewan Undangan Negeri (ADUN) Chembong, Datuk Zaifulbahri Idris dan Penyelaras DUN Chembong, Nasarudin Ibrahim yang meninjau lokasi kejadian memaklumkan, pihak Tenaga Nasional Berhad (TNB) telah mengambil tindakan memotong bekalan elektrik utama buat sementara waktu.

Ia berikutan atap yang terbang turut terkena tiang elektrik selain mengambil kira keselamatan penduduk. – KOSMO! ONLINE


Lebuh Raya KL-Karak sesak teruk sejauh 5 km
Oleh HARRITH HISHAM

8 September 2022, 10:07 pm
PETALING JAYA – Aliran trafik dilaporkan sesak dan perlahan ekoran kemalangan sebuah lori terbalik di Lebuh Raya Kuala Lumpur-Karak (KLK) sejak pukul 7.30 malam tadi.
Lembaga Lebuh Raya Malaysia (LLM) dalam laporannya berkata, kejadian itu berlaku di laluan Genting Sempah menghala ke Gombak di kilometer (KM) 31.6 arah barat.
Berikutan itu, trafik menjadi sesak sepanjang 5.5 km menghala ke Kuala Lumpur akibat lorong kanan dan tengah terhalang.
Bagaimanapun, kedua-dua lorong kanan dan tengah telah dibuka semula pada pukul 9.05 malam selepas kerja-kerja mengalihkan kenderaan terlibat kemalangan selesai.
Justeru, ujar LLM, orang ramai dinasihatkan sentiasa berhati-hati ketika memandu. – KOSMO! ONLINE


Ribut petir di tujuh negeri malam ini
Oleh HARRITH HISHAM

8 September 2022, 9:34 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di tujuh negeri malam ini.
MetMalaysia dalam kenyataan berkata, cuaca buruk itu diramalkan melanda beberapa kawasan di Pahang iaitu Raub dan Bentong.
“Ia turut melibatkan keseluruhan kawasan Kuala Lumpur serta Hulu Selangor, Gombak, Hulu Langat dan Sepang di Selangor.
“Bagi Negeri Sembilan, hujan lebat dijangka berlaku di Seremban, Port Dickson, Rembau dan Tampin serta seluruh Melaka,” katanya hari ini.
Selain itu, amaran sama turut dikeluarkan di Johor meliputi Tangkak, Muar, Batu Pahat dan Kluang.
“Sarawak hanya tertumpu di Serian, Samarahan (Simunjan), Kapit (Belaga), Bintulu (Sebauh), Miri dan Limbang.

“Sementara di Sabah melibatkan Pedalaman (Kuala Penyu, Beaufort, Keningau dan Tambunan), Pantai Barat (Papar, Putatan, Penampang, Kota Kinabalu dan Ranau) dan Kudat (Kudat),” ujarnya.
Tambah MetMalaysia, ribut petir dan hujan lebat bagi kawasan terlibat dijangkakan berterusan sehingga pukul 11 malam nanti. – KOSMO! ONLINE


Pemandu pentingkan diri, halang laluan kenderaan dikecam
Oleh KOSMO!

8 September 2022, 9:21 pm
PETALING JAYA – Gara-gara pentingkan diri sendiri, tindakan seorang pemandu memberhentikan kereta di bahu jalan raya sehingga mengganggu laluan mengundang pelbagai reaksi di laman sosial.
Menerusi perkongsian klip video di Facebook Jabatan Netizen Negara memaparkan situasi tersebut dipercayai berlaku di ibu negara baru-baru ini.
Video berdurasi lebih seminit itu turut menunjukkan kesesakan lalu lintas berpunca daripada tindakan pemandu terbabit yang tidak bertanggungjawab.
Biarpun hon dibunyikan berulang kali oleh beberapa kenderaan dan sebuah bas, namun individu itu masih berdegil serta enggan beredar.
Bagaimanapun, dia akhirnya terpaksa mengalihkan kereta selepas ditegur oleh seorang pemandu lain.
Susulan itu, rata-rata orang ramai kecewa dan marah terhadap sikap pemandu berkenaan kerana menyusahkan pihak lain.

“Minta pihak polis ambil tindakan kerana (pemandu) itu menyusahkan orang,” kata Zul.
“Sedih bila tengok segelintir pemandu yang tiada kesedaran sivik, sikap timbang rasa dan toleransi kepada orang lain,” tegas Adieb.
“Memang kepala batu betul. Orang belakang hon dia buat tidak tahu. Mungkin telinga dia tertinggal di rumah,” ujar Nancy. – KOSMO! ONLINE


Suri rumah pijak anak kerana tertekan suami curang
Oleh KOSMO!

8 September 2022, 10:00 pm
JAKARTA – Seorang wanita di wilayah Lampung ditahan polis kerana memijak anaknya yang dipercayai dilakukan akibat tertekan dengan sikap suaminya, lapor laman berita Detik hari ini.
Lydia Fransiska Natalia yang merupakan seorang suri rumah,  membelasah anaknya yang berusia lebih dua tahun sehingga hampir mati.
“Dia mengalami tekanan dan berasa marah terhadap suaminya,” kata Ketua Polis Bukit Kemuning, Komisioner Polis Muhidin.
Sebelum ini, sebuah video tular memaparkan aksi suspek memijak anaknya sehingga ‘lunyai’ sebelum mengangkat ke udara dan menampar wajah kanak-kanak lelaki itu.
Mangsa yang masih kecil hanya menangis ketika dibelasah ibunya.
“Ini semua kerana bapa kamu (suami) yang biadap, selalu curang sehinggakan anak mati pun dia tidak akan ambil kisah. Lihat ya, jangan buat saya naik gila,” kata suspek dalam video tersebut sambil memijak dada anaknya.

Sementara itu, Ketua Unit Siasatan Jenayah Polis Lampung Utara, Penolong Pesuruhjaya  Polis Eko Rendi Oktama berkata, pihaknya masih menyiasat kes itu dan mendapatkan keterangan lanjut daripada suspek.
“Daripada keterangan awal, motif suspek adalah meminta wang daripada suaminya dengan cara menyeksa anak mereka dan kemudian mengirim video itu menerusi pesanan mesej.
“Berdasarkan keterangan suspek, tindakan mendera anaknya itu hanya dilakukan baru-baru ini. Kami juga akan menyoal siasat anaknya bagi mengetahui sejauh mana penderaan dilakukan,” katanya. – Agensi


Ratu Elizabeth II gering, kerabat diraja bergegas ke Balmoral
Oleh KOSMO!

8 September 2022, 11:06 pm
BALMORAL, Scotland – Ahli keluarga Diraja Britain, bergegas pulang apabila doktor Ratu Elizabeth II menyatakan kebimbangan terhadap kesihatan baginda yang dalam pengawasan perubatan.
Istana dalam kenyataan berkata, berdasarkan penilaian pagi tadi, doktor mengambil berat kesihatan baginda serta menjelaskan ratu stabil dan berada di Balmoral.
Sehubungan itu, Putera Charles dan isterinya, Camilla telah pulang ke Istana Balmoral bersama anak sulungnya Putera William.
Difahamkan, ahli keluarganya yang lain iaitu Puteri Anne, Putera Andrew dan Edward juga dalam perjalanan ke istana.
Pada usia 96 tahun, Ratu Elizabeth merupakan monarki Britain yang paling lama bertakhta.
Baginda menaiki takhta pada tahun 1952 manakala pada Jun lepas, Ratu Elizabeth meraikan Jubli Platinum baginda.

Ia sebagai menandakan bahawa baginda telah bertakhta selama 70 tahun.
Dalam pada itu, Perdana Menteri United Kingdom, Liz Truss berkata, seluruh negara sangat mengambil berat dengan berita dari Istana Buckingham.
“Ingatan saya dan rakyat di seluruh United Kingdom bersama baginda dan keluarga pada masa ini,” katanya menerusi ciapan di Twitter. – Agensi


Pembinaan kilang bakal tawar lebih 500 peluang kerja
Oleh ZAKKINA WATI AHMAD TARMIZI

8 September 2022, 9:50 pm
SEREMBAN – Pembinaan sebuah kilang pembuatan komponen semikonduktor membabitkan nilai pelaburan RM1 bilion bakal menyediakan lebih 500 peluang pekerjaan kepada penduduk khususnya di Negeri Sembilan.
Pembinaa kilang di Seremban 2 di sini itu adalah kerjasama dua syarikat iaitu Metalmach Micro Technology (MMT) yang mengeluarkan alat ganti besi berketepatan tinggi dan syarikat pembekal bahan bantuan pembuatan dari China, Future Hover Industrial Co. Ltd (Future Hover).
Pengarah Operasi MMT, Low Kim Yoong berkata, menerusi kerjasama itu bukan sahaja menguatkan kedudukan kedua-dua syarikat di rantau ini, malah meningkatkan posisi Malaysia yang dikenali dalam sektor pembekalan.
“Ini juga akan membolehkan Malaysia menjadi pilihan utama untuk penghasilan semikonduktor secara global berdasarkan permintaan yang meningkat dan pengembangan pesat dalam sektor itu di Asia Tenggara.
“Kerjasama ini membolehkan pengurusan menyeluruh termasuk aspek pemasangan sekali gus menjadikan kami antara pemain terkuat dalam industri pembekalan semikonduktor,” katanya pada Majlis Perjanjian Persefahaman (MoU) antara MMT dan Future Hover hari ini.
Kim Yoong berkata, pihaknya yakin melalui pelaburan RM1 bilion itu akan dapat menjana sebanyak RM10 bilion daripada hasil jualan eksport dalam tempoh 10 tahun akan datang.

“Kilang yang akan dibina berperanan sebagai hab untuk pembekal dalam dan luar negara bagi memperolehi barangan yang lebih berdaya saing.
“Kami juga berharap untuk membekalkan latihan teknikal dan pemahaman yang lebih mendalam di dalam industri sebagai salah satu usaha untuk menjana populasi pekerja mahir di Negeri Sembilan dan negara ini,” katanya.
Sementara itu, Pengurus Besar Future Hover, Guan Mei Ying menjelaskan, Malaysia merupakan lokasi ideal kepada syarikatnya untuk bertapak di Asia Tenggara.
“Faktor seperti kesediaan tenaga mahir, lokasi strategik dan infrastruktur yang membangun mampu memberi impak yang besar kepada operasi perniagaan kami.
“Kerjasama ini menjanjikan pelbagai peluang pekerjaan hasil daripada penggabungan pengetahuan, kepakaran dan sumber dari dua buah negara,” katanya lagi. – KOSMO! ONLINE


Thailand lulus RM197 juta atasi banjir berterusan
Oleh KOSMO!

8 September 2022, 9:30 pm
BANGKOK – Kabinet Thailand mengumumkan peruntukan berjumlah 1.6 bilion baht (RM197 juta) bagi mengatasi masalah banjir yang berterusan di negara itu, lapor laman berita Thaiger kelmarin.
Kira-kira 912 juta baht (RM112 juta)  diperuntukkan untuk pengurusan air semasa musim hujan dan kemarau,  manakala 664 juta baht (RM81 juta) pula dikhaskan untuk membeli pam air baharu.
Jurucakap Pejabat Perdana Menteri, Anucha Burapachaisi berkata, peruntukan  664 juta baht itu akan dibelanjakan untuk membeli 203 pam air baharu.
Katanya, ia  adalah cara terpantas untuk membantu penduduk dan petani yang mengalami banjir dan kemarau di Thailand.
Jabatan Pengairan Diraja diberi tanggungjawab untuk menguruskan belanjawan tersebut dan mencari pam air berkualiti untuk menggantikan pam air lama yang tidak lagi berbaloi untuk dibaiki.
Laporan Kabinet mendedahkan bahawa 912 juta baht akan dibelanjakan untuk pengurusan air bagi mengelakkan banjir pada musim hujan dan simpanan air semasa musim kemarau.

Wang itu akan diperuntukkan kepada tiga kementerian iaitu Kementerian Pertanian dan Koperasi, Kementerian Sumber Asli dan Alam Sekitar serta Kementerian Dalam Negeri.
Lebih 648 hektar ekar tanah dan 542 isi rumah di Thailand akan mendapat manfaat daripada projek tersebut apabila ia siap.
Projek-projek itu termasuk pembaikan dan penyelenggaraan empangan, gondok air serta pembersihan sampah.
Pejabat Pedana Menteri menambah bahawa bajet untuk tahun fiskal 2022 telah diasingkan kira-kira 10 bilion baht (RM1.2 bilion)  untuk pengurusan air. – Agensi


Operation London Bridge sohor
Oleh KOSMO!

8 September 2022, 11:43 pm
PETALING JAYA – Berikutan kesihatan Ratu Elizabeth II dilaporkan gering, perkataan Operation London Bridge sohor di laman Twitter sekarang ini.
Memetik sebuah portal berita antarabangsa menjelaskan, Operation London Bridge akan dilaksanakan jika perkara buruk (mangkat) berlaku kepada pemerintah monarki England itu berlaku.
Pada September tahun lalu butir lengkap operasi itu telah didedahkan iaitu:
1. Bendera dikibarkan separuh tiang 10 minit selepas kerajaan United Kingdom umumkan kemangkatan.
2. Putera Charles akan diumumkan menjadi raja apabila Ratu Elizabeth II mangkat.
3. Perdana Menteri pihak pertama akan mengeluarkan kenyataan rasmi.

4. Ratu akan disemadikan dalam masa 10 hari selepas kemangkatan.
5. Laman web rasmi diraja akan diletakkan banner hitam putih.
6. Ketika hari pemakaman ratu, rakyat akan diberikan cuti peristiwa.
7. Ratu disemadikan di King George VI Memorial Chapel.  – KOSMO! ONLINE


Warga asing maut langgar papan tanda
Oleh ADNAN IBRAHIM

8 September 2022, 9:03 pm
KLUANG – Seorang lelaki warga asing maut selepas mengalami kecederaan parah di kepala akibat melanggar papan tanda dalam kejadian di Kampung Chokro di Simpang Renggam di sini petang tadi.
Ketua Polis Daerah Kluang, Asisten Komisioner (ACP) Bahrin Mohd. Noh berkata, kejadian berlaku kira-kira pukul 3.20 petang itu, mangsa yang berusia lingkungan 20 tahun disyaki dalam perjalanan dari Kampung Chokro menuju ke Pekan Simpang Renggam.
Katanya, ketika sampai di tempat kejadian, mangsa dipercayai gagal mengawal motosikal yang ditunggangnya sebelum terbabas dan melanggar papan tanda seterusnya terjunam ke dalam parit.
“Akibat daripada kejadian itu, mangsa mengalami kecederaan parah di bahagian kepala dan meninggal dunia di tempat kejadian.
“Mayat mangsa kemudiannya dirujuk ke Hospital Enche Besar Hajjah Khalsom (HEBHK) Kluang untuk proses bedah siasat dan tindakan lanjut,” katanya.
Menurut Bahrin, kes disiasat mengikut Seksyen 41(1) Akta Pengangkutan Jalan (APJ) 1987.- KOSMO! ONLINE


Dana RM320,000 untuk 4 pemenang utama AIM23
Oleh KOSMO!

8 September 2022, 7:40 pm
PETALING JAYA – Pertama kali dalam sejarah apabila empat pemenang kategori utama Anugerah Industri Muzik Ke-23 (AIM23) tahun ini bakal menerima Dana Kandungan Digital atau DKD Industri Muzik berjumlah RM320,000 sebagai satu bentuk galakan dan insentif kepada penggiat industri muzik.
Empat kategori terbabit adalah Artis Baru Terbaik dan Lagu Terbaik yang masing-masing akan menerima RM50,000, manakala Video Muzik Terbaik pula bakal meraih RM20,000 dan RM200,000 pula menanti pemenang Album Terbaik.
Hadiah DKD disalurkan kerajaan menerusi Kementerian Komunikasi dan Multimedia Malaysia (K-KOMM) dalam membantu dan menggalakkan pengamal industri kreatif untuk menghasilkan, memasarkan dan mengedar kandungan kreatif yang tinggi nilainya di pasaran tempatan serta antarabangsa.
Pemberian dana berkenaan  juga membuktikan kesungguhan dan komitmen kerajaan dalam memupuk pertumbuhan industri kreatif, termasuk industri muzik yang berpotensi besar sebagai antara tonggak utama pertumbuhan ekonomi dalam ekonomi digital baharu.
Pengerusi Persatuan Industri Rakaman Malaysia (RIM) dan Jawatankuasa Penganjur AIM 23, Rosmin Hashim berkata, RIM amat menghargai dan berterima kasih atas sokongan yang diberikan kerajaan kepada penggiat industri muzik tempatan.
“Selaras matlamat AIM untuk meningkatkan kualiti kandungan kreatif, inisiatif melalui DKD kepada empat pemenang kategori utama AIM ini akan menjadi pemangkin kepada penggiat industri muzik untuk menghasilkan karya kandungan kreatif berkualiti tinggi dan bertaraf antarabangsa,” katanya.

Katanya, DKD yang diperuntukkan kepada pemenang kategori Artis Baharu Terbaik boleh digunakan untuk menghasilkan single yang lebih berkualiti, sekali gus meningkatkan pembangunan kerjaya artis tersebut.
Manakala, untuk Lagu Terbaik pula membolehkan penerima menghasilkan single dan video muzik baharu dengan kualiti pengeluaran lebih tinggi.
“Pemberian DKD kepada pemenang kategori Video Muzik Terbaik dan Album Terbaik pula menggalakkan penghasilan lebih banyak album berkualiti tinggi dan berpotensi untuk pasaran tempatan dan antarabangsa.
“DKD ini akan diberikan melalui syarikat rakaman kepada pemenang agar pelaburan tersebut mencapai impak maksima dan produktif serta melibatkan pelbagai rantaian peluang pekerjaan dalam ekosistem industri muzik tempatan,” katanya. – KOSMO! ONLINE


Mahkamah: Najib lantik Nik Faisal pemegang mandat 5 akaun
Oleh NUZULSHAM SHAMSUDDIN

8 September 2022, 7:42 pm
KUALA LUMPUR – Mahkamah Tinggi di sini hari ini diberitahu bahawa Datuk Seri Najib Tun Razak telah melantik bekas Ketua Pegawai Eksekutif (CEO) 1MDB sebagai pemegang mandat bagi lima akaun banknya.
Pengurus Cawangan Ambank (M) Berhad Jalan Raja Chulan, R.Uma Devi yang juga saksi pendakwaan ke-37 itu berkata, Najib telah menghantar surat kepada pihak bank dan menyatakan telah melantik Nik Faisal Ariff Kamil sebagai pemegang mandat bagi lima akaun itu.
“Ini bermakna pihak bank perlu mendapatkan pengesahan daripada Nik Faisal bagi mana-mana cek sekiranya nilai transaksi melebihi RM250,000.
“Beliau juga membenarkan Nik Faisal memberi arahan bertulis kepada bank untuk mengeluarkan deraf bank atas nama kesemua akaun dan memberi arahan kepada Perbendaharaan Kumpulan Ambank bagi tujuan Deposit Perbendaharaan/ Penempatan Pasaran Wang,” katanya.
Menerusi surat itu juga, mengesahkan bahawa Najib bertanggungjawab bagi transaksi (akaun) yang dilakukan, seolah-olah ia dikeluarkan oleh beliau sendiri.
Sebelum ini, mahkamah diberitahu melalui keterangan Pengurus Bahagian Unit Sistem Pemindahan Dana dan Sekuriti Secara Elektronik Masa Nyata (RENTAS) Ambank (M) Berhad, Wedani Senen, akaun Najib atas kod nama AmPrivate Banking-1MY menerima £750,000 daripada Blackrock Commodities (Global) Limited pada 23 Jun 2014.

Akaun sama menerima wang daripada Vista Equity International Partners Ltd (Barbados) melalui lima transaksi iaitu £5,750,000 (19 Oktober 2014); £694,343.62 dan £2,216.01 (24 November 2014);£995,000.00 (5 Disember 2014) dan £1.26 juta (18 Disember 2014).
Mengikut laporan berita sebelum ini, Jabatan Kehakiman Amerika Syarikat (DoJ) mengenal pasti Vista Equity International Partners dan Blackrock ialah ‘shell company’ (syarikat yang hanya wujud di atas kertas) dimiliki dan dikawal oleh Eric Tan, iaitu sekutu amanah ahli perniagaan dalam buruan Low Taek Jho atau Jho Low.
Perbicaraan berlangsung di hadapan Hakim Datuk Collin Lawrence Sequerah bersambung lagi Isnin depan. – KOSMO! ONLINE


Hanya 3 individu derma organ di Kelantan dalam tempoh 16 tahun
Oleh ROHANA MOHD. NAWI

8 September 2022, 7:57 pm
KOTA BHARU – Kelantan mencatatkan penderma organ terendah berbanding negeri-negeri lain apabila hanya tiga individu tampil dan bersetuju untuk menderma organ sejak 2006.
Pengerusi Jawatankuasa Kerajaan Tempatan, Perumahan dan Kesihatan negeri, Dr. Izani Husin berkata, berdasarkan statistik, hanya tiga individu menderma organ kepada ahli keluarga mereka sehingga Ogos lalu di negeri ini.
Menurutnya, bagaimanapun, permintaan terhadap organ-organ manusia tinggi ketika ini, namun bekalannya sedikit disebabkan perolehan organ yang rendah.
“Sehingga Mac lalu, seramai 4,664 pesakit sedang menunggu untuk menerima pelbagai jenis organ di Kelantan. Daripada jumlah itu, seramai 4,651 individu merupakan pesakit buah pinggang, manakala selebihnya hati dan jantung.
“Seseorang yang menderma buah pinggang selepas kematian mampu memberi manafaat kepada empat nyawa. Setakat ini, seramai 12,946 orang telah mengikrar untuk menderma organ mereka di Kelantan,” katanya pada sidang akhbar selepas merasmikan Majlis Sambutan Minggu Kesedaran Pendermaan Organ Peringkat Negeri Kelantan 2022 di sebuah pusat beli-belah di Lembah Sireh di sini hari ini.
Mengulas lanjut, beliau berkata, berdasarkan statistik itu, jelas menunjukkan kesedaran penderma organ dalam kalangan masyarakat di Kelantan masih rendah meskipun Majlis Fatwa Kebangsaan yang bersidang pada 1970 memutuskan menderma organ dan tisu hukumnya adalah harus.

Menurutnya, ini kerana pemindahan dan pendermaan organ memenuhi tuntutan memelihara nyawa manusia yang merupakan salah satu daripada Maqasid Syariah.
“Kebanyakan orang Islam masih ragu-ragu dan salah faham berkaitan isu derma organ. Mereka beranggapan pendermaan organ boleh menyeksa mayat dan kerisauan jika bangkit di Padang Mashyar, jasad penderma tidak akan sempurna,” katanya.
“Pandangan ini hanya salah faham kerana pendermaan organ akan mengelakkan mudarat yang lebih besar, malah penderma boleh menyelamatkan nyawa pesakit yang memerlukan organ berkenaan,” katanya. – KOSMO! ONLINE


Robot AI dilantik jadi CEO syarikat
Oleh KOSMO!

8 September 2022, 8:30 pm
BEIJING – Sebuah syarikat metaverse di China, NetDragon mencipta sejarah apabila melantik robot humanoid maya  dengan teknologi kecerdasan buatan (AI) sebagai Ketua Pegawai Eksekutifnya (CEO), lapor laman berita Oddity Central semalam.
CEO yang dikenali sebagai ‘Tang Yu’ itu dilaporkan akan mengendalikan jabatan organisasi dan kecekapan Fujian NetDragon Websoft serta  menyelia operasi di syarikat teknologi itu yang bernilai hampir AS$10 bilion (RM45 bilion).
Lembaga Pengarah NetDragon Websoft percaya bahawa robot AI adalah masa depan pengurusan korporat dan pelantikan Tang Yu adalah komitmen simbolik untuk menerima penggunaan AI dan mengubah cara syarikat menjalankan perniagaan.
“Tang Yu akan menyelaraskan aliran proses, meningkatkan kualiti tugas kerja dan meningkatkan kelajuan pelaksanaan.
“Dia  juga akan berfungsi sebagai hab data masa nyata dan alat analisis untuk menyokong pembuatan keputusan yang rasional dalam operasi harian, serta membolehkan sistem pengurusan risiko yang lebih berkesan.”
“Selain itu, Tang Yu dijangka memainkan peranan penting dalam pengembangan bakat dan memastikan ruang kerjaya yang adil dan cekap untuk semua pekerja,” tulis satu kenyataan akhbar itu.

Pada masa hadapan, syarikat teknologi China itu merancang untuk mengembangkan algoritma di sebalik Tang Yu untuk mencipta model pengurusan yang telus apabila NetDragon Websoft berubah menjadi ‘komuniti kerja berasaskan metaverse’. – Agensi


MB Kedah terang-terangan sokong Terengganu FC
Oleh MOHD. RAFIE AZIMI

8 September 2022, 7:42 pm
TANPA berselindung, Presiden Persatuan Bola Sepak Kedah (KFA), Datuk Seri Muhammad Sanusi Md. Nor hari ini menyatakan sokongan kepada Terengganu FC (TFC) bagi menewaskan Johor Darul Ta’zim (JDT) dalam final Piala FA 2022 malam esok.
Menurut Menteri Besar Kedah itu, antara sebab beliau berbuat demikian adalah kerana isterinya berasal dari Terengganu.
Selain itu katanya, beliau juga percaya bahawa rakyat Malaysia akan menyokong TFC dalam perlawanan akhir itu nanti.
“Saya sokong Terengganu sebab isteri saya berasal dari situ. Setakat ini saya belum berkahwin dengan orang Johor dan orang biasa macam saya sentiasa menyokong pasukan yang dilihat sebagai ‘underdog’.
“Rasanya semua sokongan rakyat Malaysia akan pergi ke Terengganu FC dan kalau tak percaya, kita tunggu. Orang Johor sahaja sokong Johor dan negeri lain, semua Terengganu,” katanya.
Beliau berkata demikian pada sidang akhbar selepas menyempurnakan Majlis Penyerahan Bendera Kepada Kontinjen Kedah Sempena Sukan Malaysia (Sukma) 2022 di Dewan Seri Mentaloon di Alor Setar, semalam.

Sebelum ini tular di media sosial klip video berdurasi 21 saat memaparkan Muhammad Sanusi menyarung jersi Terengganu FC.
Keadaan itu menimbulkan pelbagai cakap-cakap dalam kalangan peminat bola sepak tanah air mengenai sokongan Muhammad Sanusi terhadap Terengganu FC.
Mengulas lanjut Muhammad Sanusi berkata, beliau akan menerima ketentuan sekiranya Terengganu FC tewas kepada JDT nanti.
“Saya akan terima dengan berlapang dada,” katanya. – KOSMO! ONLINE


Remaja lahir bayi kembar berlainan bapa
Oleh KOSMO!

8 September 2022, 7:30 pm
BRASILIA – Seorang remaja di  Brazil dilaporkan melahirkan sepasang bayi kembar berlainan bapa selepas dia mengadakan hubungan intim bersama dua lelaki berbeza pada hari yang sama, lapor portal berita MailOnline semalam.
Remaja berusia 19 tahun yang identitinya tidak didedahkan itu menjelaskan bahawa dia melakukan ujian asid deoksiribonukleik (DNA) daripada lelaki yang disangka merupakan bapa kepada pasangan kembar tersebut.
Bagaimanapun, hasil ujian mendapati ia positif hanya untuk salah seorang bayinya.
Remaja itu kemudian mengingati bahawa dia mengadakan hubungan seks dengan lelaki berbeza pada hari yang sama. Selepas lelaki kedua menjalani ujian DNA, dia disahkan sebagai bapa kepada bayi kedua.
Keadaan itu dikenali sebagai heteroparental superfecundation.
Menurut doktor yang merawat remaja berkenaan, Tulio Jorge Franco, kejadian seumpama itu sememangnya boleh terjadi, di mana dua telur daripada seorang ibu disenyawakan oleh dua lelaki berbeza.

“Kedua-dua bayi berkongsi bahan genetik ibu, namun membesar dalam plasenta berbeza,” jelasnya.
Jelas Franco, kes tersebut amat jarang berlaku manakala kebarangkaliannya adalah satu dalam sejuta.Hanya 20 kes seumpama itu didakwa berlaku di seluruh dunia.
Dalam pada itu, pasangan bayi kembar tersebut dilaporkan kini berusia 16 bulan serta kedua-dua lelaki berkenaan turut membantu remaja tersebut menjaga anak-anak mereka. – Agensi


Wanita dikecam makan nasi guna kuku panjang
Oleh KOSMO!

8 September 2022, 8:00 pm
JAKARTA – Seorang wanita di  Jogjakarta menjadi mangsa kecaman netizen apabila menunjukkan aksinya sedang makan nasi dengan keadaan kukunya yang panjang tanpa menggunakan sudu, lapor laman berita Wolipop hari ini.
Berdasarkan klip video yang dikongsikan di laman TikTok, wanita dikenali sebagai Dewi itu dilihat memiliki kuku jari yang amat panjang sehingga kelihatan melingkar seperti akar pokok.
Dewi memaparkan aksi makan nasi menggunakan jarinya tanpa mengalami sebarang masalah.
“Makan nasi pakai kuku,” demikian menurut keterangan video tersebut.
Video tersebut menjadi sasaran kecaman netizen yang memberikan pelbagai komen.
“Utamakan kebersihan, bukankah kebersihan itu sebahagian daripada iman,” kata seorang pengguna media sosial.

Komen-komen yang diberikan mendapat respons daripada Dewi yang membalas kembali kata-kata netizen.
“Adakah ia satu masalah buat anda? Ia tidak merugikan hidup anda,” kata Dewi. – Agensi


Lelaki tenang bersalam, berborak dengan individu pakai baju serupa
Oleh KOSMO!

8 September 2022, 9:00 pm
JAKARTA – Seorang lelaki di Jogjakarta bertindak santai apabila bersalaman dengan individu yang memakai baju corak sama dengan dirinya, lapor laman berita Suara semalam.
Menerusi video yang dimuat naik di laman Twitter itu, lelaki yang kelihatan berusia dalam lingkungan 40-an itu sedang bersiar-siar di sebuah pasar raya sebelum terserempak dengan seorang lagi individu yang memakai baju serupa.
Jika pada kebiasaannya,  seseorang akan memilih untuk tidak bertembung dengan pemakai baju serupa kerana berasa malu, lelaki itu bertindak sebaliknya.
Dia tanpa rasa kekok berjalan ke arah individu berbaju serupa itu dan bersalaman dengannya malah sempat berbual kosong.
“Jika orang lain lari melihat individu berpakaian sama, dia pergi berbual dengan individu tersebut,” tulis kapsyen video.
Perbuatan ramah lelaki itu mendapat pujian netizen yang berasakan sikap tersebut patut dicontohi.

“Lelaki ini membuktikan tiada salah jika beli pakaian di kedai sama dan terserempak dengan orang yang memakai baju serupa,” komen seorang pengguna media sosial.
Video tersebut telah mendapat puluhan ribu tanda suka dan diulang ciap beribu-ribu kali. – Agensi


Tak sempat joli hasil samun, suspek dicekup lepas 8 jam
8 September 2022, 8:28 pm
PETALING JAYA – Keinginan dua sahabat untuk berjoli hasil samun kedai serbaneka tidak kesampaian apabila mereka dicekup polis kira-kira lapan jam selepas kejadian di kawasan Damansara, dekat sini hari ini.
Lelaki berusia 25 hingga 39 tahun itu ditahan polis kira-kira pukul 1.30 tengah hari selepas melarikan pelbagai rokok dan tunai bernilai RM1,043.
Ketua Polis Daerah Petaling Jaya, Asisten Komisioner Mohamad Fakhruddin Abdul Hamid berkata, polis menerima panggilan daripada pengadu lelaki tempatan melaporkan satu kejadian samun di premis kedai serbaneka 24 jam pada pukul 5.09 pagi hari yang sama.
“Suspek disyaki menyamun kedai serbaneka pukul 5 pagi dan didakwa melarikan pelbagai rokok dan wang tunai bernilai RM1,043.
“Suspek masuk ke dalam premis ketika seorang pekerja berada di kaunter bayaran. Berikutan bimbang dicederakan, pekerja tersebut menyerahkan wang tunai dan rokok sebelum suspek melarikan diri,” ujarnya dalam kenyataan hari ini.
Menurutnya, hasil risikan lanjut sejurus kejadian membawa kepada penahanan suspek pertama di sebuah pangsapuri di Damansara.

“Pandu arah daripada suspek kemudian membawa kepada penahanan suspek kedua di kawasan lain tidak lama selepas itu,” katanya.
Jelas beliau, dalam dua serbuan itu, polis merampas pelbagai barangan yang disamun dan pakaian digunakan suspek dalam kejadian selain turut dirampas motosikal, wang tunai RM1,520, pisau dan telefon bimbit.
Ujar Mohamad Fakhruddin, pihaknya percaya dengan penahanan suspek, tiga kes samun berkawan kedai serbaneka di sekitar daerah ini berjaya diselesaikan.
Katanya, semua suspek memiliki rekod jenayah lampau termasuk dadah sejak 2012 hingga tahun lalu. – KOSMO! ONLINE


Tawar khidmat seks serendah RM50 hingga RM150 sejam
Oleh SAFINA RAMLI

8 September 2022, 7:17 pm
GEORGE TOWN – Kegiatan pelacuran yang berselindung di sebalik perniagaan rumah urut dan salun terbongkar dengan penahanan 11 wanita bersama seorang lelaki warga asing dipercayai pelanggan disyaki terlibat dalam aktiviti pelacuran dalam serbuan di Jalan Sungai Dua, Gelugor di sini semalam.
Pemangku Ketua Polis Daerah Timur Laut, Superintendan V.Saravanan berkata, bertindak atas risikan dan maklumat awam, pihak polis telah menyerbu premis rumah kedai itu pada pukul 6.35 petang dan menahan kesemua suspek.
“Kesemua yang ditahan berusia antara 24 hingga 52 tahun dipercayai terlibat aktiviti persundalan di premis ini.
“Berdasarkan siasatan, premis rumah urut dan salun dikesan menjadi tempat aktiviti pelacuran dengan menyediakan khidmat seks pada harga RM50 hingga RM150 untuk tempoh satu jam,” katanya pada sidang akhbar di sini hari ini.
Menurut Saravanan, pusat tersebut dipercayai telah menawarkan aktiviti pelacuran sejak enam bulan lalu kepada pelanggan.
”Premis rumah kedai ini beroperasi sebagai rumah urut di tingkat bawah dan salun di tingkat atas. Pelanggan dipercayai datang mendapatkan khidmat urut dan salun, namun kemudian ada tawar-menawar dijalankan untuk aktiviti pelacuran di sini.

”Dalam serbuan ini, tiada suspek yang bertindak melarikan diri dan kesemuanya kini ditahan reman selama tiga hari,” katanya.
Jelasnya, siasatan dijalankan di bawah Seksyen 372B Kanun Keseksaan (mencari langganan bagi maksud persundalan), Peraturan 39 (b) Peraturan-Peraturan Imigresen 1963 (salah guna pas lawatan sosial) dan Seksyen 6(3) Akta Imigresen 1959/1963 (tidak memiliki dokumen perjalanan yang sah).
”Dalam serbuan ini, polis telah merampas barangan seperti kondom, buku log pelanggan, tuala, wang tunai bernilai RM600 dan lain-lain barangan dipercayai mempunyai kaitan dengan aktiviti pelacuran di premis ini,” jelasnya.
Sementara itu, beliau berkata, menerusi Ops Noda yang dijalankan sejak 30 Ogos hingga semalam, polis telah menyerbu 13 premis dan menahan 53 suspek dipercayai terlibat dalam kegiatan pelacuran. – KOSMO! ONLINE


Budak 9 tahun temui cacing gergasi
Oleh KOSMO!

8 September 2022, 6:30 pm
CHRISTCHURCH – Seorang kanak-kanak di New Zealand terkejut apabila menemui seekor cacing tanah yang mempunyai ukuran panjang sama seperti  budak berusia lima tahun, lapor portal berita MailOnline semalam.
Barnaby Domigan, 9, dirakam memegang cacing tanah itu selepas menemuinya di kawasan sungai dekat  rumah mereka.
“Dia amat terkejut dan teruja kerana cacing itu sangat besar.
“Barnaby ketika itu, bermain di kawasan luar rumah bersama adik-beradiknya. Dia memasuki kawasan gigi air  untuk melihat sekiranya terdapat sesuatu yang menarik perhatiannya.
“Apabila terlihat cacing gergasi itu, Barnaby menggunakan sebatang kayu untuk menariknya keluar,” kata ibunya, Jo.
Tambah Jo, mereka tidak mengukur panjang cacing tersebut, namun ia mungkin  sepanjang kedua-dua tangan Barnaby.

“Justeru, kami menganggarkan cacing itu sepanjang satu meter,” ujarnya.
Tambah Jo, Barnaby berhasrat untuk menyimpan haiwan itu, namun dia dan suaminya membuat keputusan untuk meletakkan kembali cacing tersebut ke lokasi asal ia ditemui.
“Saya memuat naik gambar Barnaby bersama cacing itu di Facebook, dan keesokan harinya, kami mendapati ramai orang berminat dengan penemuan itu,” katanya.
Terdapat beberapa spesies cacing tanah di New Zeland yang boleh membesar melebihi panjang 30 sentimeter.
Spesies terbesar, Spenceriella gigantea, dikatakan boleh membesar sehingga panjang 1.3 meter. – Agensi


Pelarasan OPR dibuat secara beransur-ansur bila ekonomi pulih
Oleh KOSMO!

8 September 2022, 6:24 pm
PETALING JAYA – Pelaksanaan dasar yang betul pada masa yang tepat adalah penting untuk mengawal keadaan persekitaran ekonomi dengan baik.
Bank Negara Malaysia dalam soal jawab berkaitan dasar monetari berkata, sekiranya Jawatankuasa Dasar Monetari (MPC) mengekalkan kadar dasar semalaman (OPR)  terlalu rendah untuk tempoh yang terlalu lama walaupun ekonomi semakin pulih, hal ini boleh menyebabkan perbelanjaan dan pinjaman yang terlalu banyak.
Keadaan ini seterusnya menyebabkan harga meningkat.
Menurutnya, pada masa ini, ekonomi tidak lagi mengalami krisis. Oleh itu, MPC mula membuat pelarasan pada OPR secara beransur-ansur apabila ekonomi bertambah baik.
“Tindakan ini sama seperti doktor yang perlu menyesuaikan dos ubat mengikut keadaan pesakit,” ujarnya.
MPC juga mahu mengelakkan daripada keadaan harga terus meningkat secara lebih mendadak untuk banyak barangan.

Hal ini akan menjadi lebih buruk apabila harga yang semakin meningkat menyebabkan upah lebih tinggi dan seterusnya menyebabkan harga meningkat sekali lagi.
“Contohnya, jika anda pemilik perniagaan, pekerja anda akan mula meminta kenaikan gaji apabila harga semakin naik di merata-rata tempat dan dijangka terus naik.
“Anda kemudiannya perlu menaikkan gaji mereka dan memindahkan kos tambahan ini melalui harga jualan yang lebih tinggi.
“Jika tindakan ini tidak dilakukan seiring dengan produktiviti yang bertambah baik, kenaikan gaji yang dikecapi tidak akan memberi sebarang makna kerana harga barangan dan perkhidmatan juga menjadi lebih tinggi dan menjejaskan kuasa beli.
“Kitaran ini boleh berlarutan lantas mengakibatkan inflasi yang melampau, yang akan memudaratkan ekonomi,” jelasnya. -KOSMO! ONLINE


Sindiket sembunyi dadah dalam kereta di parkir kondominium
8 September 2022, 5:42 pm
KUALA LUMPUR – Satu sindiket dadah dikesan menggunakan modus operandi baharu dengan menjadikan sebuah kereta yang diparkir di kondominium sebagai tempat menyembunyikan dadah dalam operasi pada 6 September lalu.
Kereta jenis Nissan Sentra yang disewa secara bulanan itu diletakkan di tingkat dua sebuah kondominium di Wangsa Maju di sini dengan ganja disembunyikan di bahagian bonet.
Ketua Polis Daerah Wangsa Maju, Superintendan Ashari Abu Samah berkata, dalam serbuan itu, pihaknya menahan dua lelaki tempatan berusia 31 dan 32 tahun di sebuah kondominium di Jalan Ampang pada pukul 1.40 tengah hari.
“Polis merampas syabu seberat 6.34 gram, 110 biji pil dipercayai ekstasi dan ketulan mampat daun kering dipercayai ganja seberat 1,038 gram.
“Hasil soal siasat ke atas dua suspek itu, pada pukul 2.35 petang hari sama, polis menyerbu tempat letak kereta sebuah kondominium dan menemui kereta Nissan Sentra berwarna perak,” ujarnya pada sidang akhbar di Ibu Pejabat Polis Daerah (IPD) Wang Maju di sini hari ini.
Menurutnya, hasil pemeriksaan di dalam kereta itu menjumpai 45 ketulan mampat disyaki ganja seberat 44,085 gram.

“Turut ditahan seorang lelaki tempatan berusia dalam lingkungan 30-an di kawasan rumah setinggan di Sentul dipercayai turut terlibat dengan sindiket sama,” ujarnya.
Semakan ke atas sindiket tersebut mendapati mereka menjadikan kereta yang disimpan di parkir kondominium sebagai lokasi menyembunyikan dadah.
Jumlah keseluruhan rampasan termasuk kereta Nissan Sentra adalah RM115,490.
Kesemua suspek yang positif dadah dipercayai aktif mengedar dadah sejak awal November lalu. – KOSMO! ONLINE


Geng Yoges samun warga asing tumpas
Oleh ISKANDAR SHAH MOHAMED

8 September 2022, 6:46 pm
KUALA LANGAT – Kegiatan haram Geng Yoges yang aktif menyamun di daerah ini sejak tiga bulan lalu tumpas dengan penahanan dua individu, baru-baru ini.
Kedua-dua lelaki tempatan berusia 31 tahun dan 46 tahun itu masing-masing dicekup berasingan di sekitar Banting pada 29 dan 30 Ogos lalu.
Ketua Polis Daerah Kuala Langat, Superintendan Ahmad Ridhwan Mohd. Nor @ Saleh berkata, penahanan itu dilakukan susulan kes seorang buruh warga asing berusia 32 tahun disamun di Bandar Sungai Emas pada 27 Ogos lepas.
Katanya, lelaki itu mendakwa suspek melarikan beg silang miliknya yang antaranya berisi dua telefon bimbit, salinan pasport dan wang tunai RM700.
“Bertindak atas maklumat, polis kemudian memberkas dua lelaki dalam dua serbuan berasingan bagi membantu siasatan.
“Ia kemudian membawa kepada rampasan disyaki hasil samun seperti enam telefon bimbit pelbagai jenama dan wang tunai RM640 selain parang, pisau serta sebuah motosikal,” katanya dalam kenyataan hari ini.

Jelas Ahmad Ridhwan, semakan mendapati dua suspek mempunyai rekod lampau kes jenayah dan narkotik.
“Mereka direman selama tujuh hari dan ditahan di lokap Balai Polis Banting. Kes disiasat mengikut Seksyen 392/397 Kanun Keseksaan iaitu rompakan bersenjata,” ujarnya.
Dalam pada itu, beliau memberitahu, pihaknya belum menerima sebarang laporan polis berkaitan kejadian tanah runtuh yang tular di kawasan lombong bijih besi di Labohan Dagang, Banting, baru-baru ini.
“Tiada laporan diterima daripada mana-mana pihak setakat ini dan syarikat melombong memaklumkan tiada kecederaan dialami mangsa,” katanya. – KOSMO! ONLINE